Тақво қандай ҳосил қилинади | Azon.uz - Ахборот-таҳлилий портал\nТақво қандай ҳосил қилинади\n1628 09:00 04.06.2019\nБиз Қуръони Каримни тиловат қилганимизда, Аллоҳнинг китоби бошдан охиригача, “Эй иймон келтирганлар, Аллоҳга тақво қилинглар”, деган жумлалар билан тўлалигига гувоҳ бўламиз. Бунинг ҳикмати шуки, биз бу билан мукаммал диннинг ҳулосаси тақвога чамбарас боғлиқлигини англамоғимиздир. Ушбу оятнинг давомида Аллоҳ таоло: “Ва содиқлар ила бирга бўлинг”, деб марҳамат қилади. ("Тавба" сураси 119-оят)\nАллоҳ таолонинг каломи ажиб ва ғариблиги билан кишини ҳайратга солади. Аллоҳ таоло инсон ҳаёти давомида нима иш қилиши керак бўлса, барини бир жумла орқали айтиб бериб ва шунга амал қилишликни энг осон ва содда йўли бўлса, уни ҳам ўзининг раҳмати ила биз бандаларга кўрсатиб қўяди. Аллоҳ бу билан: Бу ишни қилмоқ сизга қийин бўлади, лекин биз сизга уни осон йўлини кўрсатиб қўямиз, дейди. Яна Аллоҳ таоло: “Эй иймон келтирганлар, Аллоҳга тақво қилинглар”, демоқда. Негаки, тақво ҳамма нарсани ўз ичига қамраб олганлиги сабаб, уни ҳосил қилгандан сўнг инсонда бошқа иш қилишга зарурати қолмас экан. Энди, тақво қандай ҳосил қилинади? Тақво, бу улкан ва улуғ мақом бўлса ва унинг ўзига яраша талаб ва шартлари ҳам бор, биз уни қандай ва қаердан ҳосил қилишимиз мумкин, деган саволлар пайдо бўлади. Бунинг жавобини Аллоҳ таоло кейинги жумлада: Умуман тақводор бўлмоқ сизларга мушкил бўлади, лекин мен сизларга осон йўлини айтиб бераман ва у йўл: “Ва содиқлар ила бирга бўлинг”, деб марҳамат қилди.\n“Содиқ”, лафзи фақат рост гапириб ва ёлғон сўзламасликни ифода қилмайди, балки содиқнинг маъноси: тил, гап, муомала ва мутлоқ ҳаётимиздаги ва Аллоҳга берган аҳдимизга содиқ қолмоғимиздир, буларнинг барчаси содиқлик остига киради.\nҲосили калом шуки, содиқлар ила бирга бўлмоқ, уларнинг суҳбатини ихтиёр қилмоқ ва улар билан бирга ҳаётимизни ўтказмоқ ила Аллоҳ таоло қалбларимизда тақво жилвасини пайдо қилар экан. Тақво ҳосил қилишнинг ягона йўли шудир ва асрлар оша дин шу йўл билан бизгача ўтиб келгандир. Сарвари олам Муҳаммад соллаллоҳу алайҳи васалламнинг даври муборакларидан ҳозиргача етиб келган дин, Содиқлар суҳбати ила етиб келгандир, содиқлар суҳбати ила....\nШайхул-Ислом Муҳаммад Тақий Усмоний (Ислом ва бизнинг ҳаёт тарзимиз, китоби)\nАкмал Абдураҳмон таржимаси\n2147 09:00 02.11.2019\n700 08:00 24.09.2019\n«Йигирма йилда қилолмаган ишингни йигирма сонияда қилмоқчимисан?»\n4237 18:00 05.09.2019\n«Аллоҳга тақво қилиш ризқни жалб этганидек, тақвони тарк этиш камбағалликни чақиради»\n914 08:12 11.06.2019\nТақвонинг нозик кўриниши (Видео)\n1163 18:00 23.05.2019


AAAAAEWsZPGp_Bm4AXwKZw - Kanal statistikasi "BANK 24 UZ". Telegram Analytics\nAAAAAEWsZPGp_Bm4AXwKZw Yoqdi 1\nКредитлар, омонатлар ва банк хизматлари.\nТаклиф ва шикоятлар учун: @Bank24uzbot\n(БОТ савол-жавоб учун эмас)\n⏰ 01.01.2020 йил.\n2 Aug, 15:54\n23 Jul, 08:31\n20 Jul, 15:34\nUNIVERSAL 👉 SHOP 🌍 🇺🇿\nPISHIRIQLAR | RETSEPTLARI\n22 May, 07:15\n22 May, 06:43\nHAFTALIK OB-HAVO OB-XAVO\n342.1k ta obunachilar\n9 May, 15:29\n7 May, 15:31\n6 May, 18:22\n18 Apr, 08:24\n16 Apr, 07:59\n14 Apr, 18:42\nAAAAAEWsZPGp_Bm4AXwKZw iqtibos olgan kanallari\n9 Aug, 08:04\n13 May, 07:10\n28 Apr, 09:31\n17 Apr, 06:59\n"BANK 24 UZ" 13 Aug, 14:01\n🇺🇿 Уйдан чиқмасдан кредит олинг!\nХалқ банки сизнинг соғлиғингиз ва оилангиз фаровонлиги ҳақида қайғуради. Шунинг учун кредитни онлайн расмийлаштиришни таклиф қилади.\nNАNО кредити орқали Xalq mobile мобил иловаси ёрдамида зудлик билан ва ортиқча ҳужжатларсиз кредит олиш мумкин.\nХалқ банки – тез ва хавфсиз!\nБанклар янгиликларини биз билан кузатиб боринг!\nИпотека-банк Сизларга манзур бўладиган шартларда янги омонат турини таклиф этади.\n📱 Мобил илова орқали маблағларингизни "Манзур" омонатига ўзингизга қулай муддатларга юқори фоизларда жойлаштиринг.\n✅ Омонат бўйича қуйидагича устама тўланади:\n👉 1 ойлик муддатга – йиллик 15%;\n👉 3 ойлик муддатга – йиллик 16%;\n👉 6 ойлик муддатга – йиллик 17%;\n👉 12 ойлик муддатга – йиллик 18%.\n🔸 Омонатдаги маблағларингиз ҳам хавфсиз сақланади ҳам Сиз учун қўшимча сармоя келтиради.\n🔹 Омонатингиз қайтарилиши эса Қонун билан кафолатланади.\n❇ Ipoteka mobile иловасини (Android, Apple) ҳаволалар орқали ўрнатиб олинг!\n"BANK 24 UZ" 13 Aug, 07:05\n#Hamkorbank, #kredit, #ipoteka\n🏠 Орзуингиздаги хонадон сизни кутмоқда!\n❓ Ўзингизнинг шинам хонадонингиз бўлишини истайсиз, аммо янги уй сотиб олиш учун пул йиғиш кўп вақт талаб қилмоқда.\n😉 Hamkorbank сизга ёрдам беради ва қулай шартларда ипотека кредитини тақдим этади:\n✅ Йиллик фоиз ставкаси — 19%;\n✅ Кредит муддати — 20 йилгача.\n🔹 Қишлоқ жойлардаги уй-жойлар учун — 10%.\n🔹 Шаҳардаги уй-жойлар учун — 20%.\n🔑 Hamkorbank сиз учун қулайлик калитини тақдим этади. Янги қурилган уй-жой харидини бугуноқ амалга оширинг!\n"BANK 24 UZ" 13 Aug, 07:01\n😉 Молияни кўпайтиришнинг оддий сири.\n👉🏼 Миллий валютада фойдали шартларда «Ҳамма учун» омонатини очинг:\n✅ Энг кам омонат суммаси — 100.000 сўм;\n✅ Сақлаш муддати ва йиллик фоиз ставкаси:\n1 ой — 11% (11,5% Milliy иловасида);\n3 ой — 13% (13,5% Milliy иловасида);\n6 ой — 15% (15,5% Milliy иловасида);\n9 ой — 16% (16,5% Milliy иловасида);\n13 ой — 17% (17,5% Milliy иловасида);\n18 ой — 18% (18% Milliy иловасида).\n💰 Фоизлар ҳар ой тўлаб борилади.\n💸 Қўшимча суммани омонат даври давомида нақд пул ёки нақдсиз шаклда киритиб бориш мумкин.\n🌐 Омонатлар ҳақида батафсил маълумотни ҳавола орқали олишингиз мумкин.\n➡ Миллий банк билан пулларингизни фойдали шартларда йиғинг!\nСкриншот қилинг ва қайси омонат сизга тўғри келишини билиб оласиз!\nАгар жиддий қарасак, Туронбанкда омонатларнинг кенг танлови мавжуд.\n💰Миллий валютада - 18% гача.\n💰Хорижий валютада - 4% гача.\nУлар орасида онлайн-омонатларни ҳам топасиз.📱\nҲаволани босинг, шартлар билан танишинг, энг қулай ва фойдалисини танланг.👌🏻\n"BANK 24 UZ" 12 Aug, 16:00\nСАВОЛ: Таълим кредити кимларга берилади?\nЖАВОБ: Тaълим кредитлари тижорат банклари томонидан олий таълим муассасаларининг кундузги бўлимларига тўлов-контракт асосида қабул қилинган Ўзбекистон фуқароси бўлган талабаларнинг ўқиши учун уларнинг ўзига, ота-оналарига ёки васийларига берилиши мумкин.\nСАВОЛ: Таълим кредити қанча муддатга берилади?\nЖАВОБ: Таълим кредитлари, олий таълим муассасаларида ўқиш даври ҳисобга олинган ҳолда, бакалавриатга қабул қилинган талабаларга — 10 йилгача, магистратура босқичи талабаларига — 5 йилгача бўлган муддатга берилади.\nСАВОЛ: Таълим кредитини олиш учун қарз олувчи банккa қандай ҳужжатларни тақдим этади?\nСАВОЛ: Кредит таъминоти учун банкка нима тақдим этилади?\n• мол-мулк ёки қимматли қоғозларни гаровга қўйиш;\n• учинчи шахс кафиллиги;\n• суғурта компаниясининг қарз олувчи кредитни қайтара олмаслиги хавфи суғурта қилинганлиги тўғрисидаги суғурта полиси;\n• фуқароларнинг ўзини ўзи бошқариш органларининг кафиллиги (бу ҳужжат фақат чин етимлар ва “Меҳрибонлик уйлари”да тарбияланганлар, болаликдан I ва II гуруҳ ногиронлари ва кам таъминланган оилалардан чиққанлар учун сўралади).\n"BANK 24 UZ" 12 Aug, 10:48\nМарказий банк Матбуот котиби Акмал Назаров фуқаролардан келаётган саволларга жавоб қайтариб, таълим кредити олиш тартиби ҳақида батафсил маълумот берди.\n"BANK 24 UZ" 10 Aug, 16:14\nБОТ таклиф ва шикоятлар учун ташкил қилинганлиги ва БОТ орқали саволларга жавоб берилмаслиги ёзилган бўлсада, кредитлар бўйича кўплаб мурожаатлар бўлмоқда.\nАйниқса, ХАЛҚ БАНКИнинг масъул ходимларига алоҳида шуни маълум қиламанки,\n- ҳужжатларни топширганимга уч ой бўлди, кредит ололмаяпман.\n- халқ банки ходимлари олти ойдан буён кредит ажратилади деб бугунга қадар кредит ололмаяпман деган мазмунда мурожаатлар келиб тушмоқда.\nМИКРОКРЕДИТ ва АГРО БАНКлар масъул ходимларига ҳам ҳудди шу каби мурожаатлар келиб тушаётганлигини маълум қиламан.\nМарказий банк Бошқарувининг 2020 йил 23 июлдаги №16/6-сонли қарори билан барча банкларга "Ишонч телефонлари" ҳамда жисмоний ва юридик шахсларнинг мурожаатлари борасида қўйилаётган қонуний талабларни, мурожаатларга ўз вақтида ва сифатли жавоб йўллаш лозимлигини эътиборсиз қолдирмасликларини сўраб қоламиз.\nҲозирда "Банк 24" канали банклар билан мурожаатларни йўллаш бўйича ҳамкорликни йўлга қўйишни режалаштирмоқда.\n"BANK 24 UZ" 9 Aug, 15:43\nБугунги кунда банкларнинг сайтида микроқарз ажратиш хизмати тўғрисида маълумот келтирилган.\n• Трастбанк: Микроқарз\n◦ муддати – 24 ойгача;\n◦ фоизи – йиллик 22 %;\n◦ сумма – 22 300 000 сўмгача;\n◦ таъминот – кафиллик ва суғурта;\n◦ Телефон: +99878-140-00-88.\n• Асака банк: Микроқарз\n◦ сумма – 50 000 000 сўмгача;\n◦ Телефон: 1152\n• Ziraat bank: Микроқарз\n◦ фоизи – йиллик 23 %;\n◦ таъминот – кафиллик;\n◦ Телефон: +99878-147-67-67\n• Ипотека банк: Онлайн микроқарз\n◦ муддати – 12 ойгача;\n◦ таъминот – талаб этилмайди;\n◦ Телефон: +99878-150-11-22.\n• Халқ банки: Микроқарз\n◦ фоизи – йиллик 24 %;\n◦ таъминот – мол-мулк гарови;\n◦ Телефон: +99871-210-20-02.\n• Агро банк: Онлайн микроқарз\n◦ сумма – 5 000 000 сўмгача;\n◦ Телефон: +99871-203-88-88.\n• Ипак йўли банк: Онлайн микроқарз\n◦ сумма – 20 000 000 сўмгача;\n◦ Телефон: +99878-140-69-00.\n• Равнақ банк: Микроқарз\n◦ сумма – 22 000 000 сўмгача;\n◦ таъминот – мол-мулк ва суғурта;\n◦ Телефон: +99871 202-33-33.\n• Пойтахт банк: Микроқарз\n◦ Телефон: +99871-214-20-00.\n• Тенге банк: Гаровсиз миркоқарз\n◦ сумма – 10 000 000 сўмгача;\n◦ Телефон: +998781209790.\n• Ориент Финанс банк: Микроқарз\n◦ таъминот – мол-мулк гарови ёки кафиллик;\n◦ Телефон: +99871-200-88-99.\n• Универсал банк: Микроқарз\n◦ муддати – 36 ойгача;\n◦ таъминот – мол-мулк, кафиллик, суғурта;\n◦ Телефон: +99871-200-11-10.\n• Микрокредит банк: Микроқарз\n◦ таъминот – таъминот турларидан бири;\n◦ Телефон: +99871-202-99-99.\n• Asia Alliance bank: Fursat\n◦ сумма – 11 150 000 сўмгача;\n◦ Телефон: +99871-231-60-00.\nҚўшимча саволлар ва мурожаатлар учун банкларнинг телефон рақамларидан маълумот олишни тавсия қиламиз.\n"BANK 24 UZ" 9 Aug, 08:04\nАссалому алайкум каналимизнинг қадрли обуначилари!\nБОТ (@Bank24uzbot) шикоят ва таклифлар учун ташкил қилинган бўлиб, саволларга жавоб берилмаслиги ёзилган бўлсада, кўплаб обуначилардан кредитлар ва субсидия бўйича саволлар келиб тушмоқда.\nДўстлар субсидия бўйича саволларингиз бўлса @advokat24uz канали орқали йўллашингиз мумкин, Саволларингизга шу канал орқали бепул жавоб олинг!\nКарантин даврида бепул адвокат маслаҳати йўлга қўйилган.\n👉 t.me/advokat24uz каналига ўтинг ва JOIN (ПОДПИСАТЬСЯ) тугмасини босинг!\nСаволлар йўллаш учун каналда кўрсатилган гуруҳ ёки БОТ ни ишга тушириб, JOIN (ПОДПИСАТЬСЯ) тугмасини босинг ва саволингизни йўлланг!\nСавол эгаларининг шахсий маълумотлари сир қолиши кафолатланади.\n👉 @advokat24uz — Сизнинг адвокатингиз!\n"BANK 24 UZ" 9 Aug, 07:01\n📣 Elantra автомобили учун "Фойдали 0" акцияси!\n0 фоизли ставка\n0 фоизли комиссия\n0 фоизли ортиқча тўлов\nАвтомобиль нархининг 70 фоизини киритинг ва қолган 30 фоиз тўловни 13 ой давомида фоизсиз амалга оширинг!\nТаклиф 04.08 дан 31.08.2020 гача амал қилади.\nНархлар, техник хусусиятлар ва бошқа маълумотларни hyundai-auto.uz сайти ёки @hyundai_uzbot телеграм канали орқали билиб олишингиз мумкин.\n"BANK 24 UZ" 8 Aug, 16:00\n🇺🇿 Сиз излаган кредит – Роунд\nХалқ банки тадбиркорларимиз учун ўз бизнесини ривожлантиришга қаратилган осон ва қулай кредит турини таклиф қилади.\nШартлар жуда оддий – сиз йилига 100 млн. сўмгача кредит олишингиз мумкин. Шунингдек, ҳар 45 кунда тўлиқ қоплаш талаб этилади.\nКредит қарздорлигини ўз вақтида тўлаган мижозларга кредит суммасининг 1 фоизи миқдорида cashback берилади.\n🇺🇿 Доиравий бизнес кредити\nХалқ банкининг янги кредит хизмати ҳам кичик тадбиркорлик субектлари, ҳам корпоратив тадбиркорларнинг эҳтиёжларига жавоб беради. 5 йилга сиз 5 млрд. сўмгача кредит олишингиз мумкин.\nАгар сиз ўз бизнесингизни бошламоқчи бўлсангиз, уни кенгайтириш, асосий воситалар сотиб олиш ва ҳ.к.\nСизнинг ишончли ҳамкорингиз ҳар доим мижозларнинг эҳтиёжлари ҳақида ўйлайди!\n🚘 Spark дан тортиб Malibu гача: Hamkorbank билан исталган автомобилингизни сотиб олинг!\n😉 Автомобилни сотиб олишни кейинга қолдирмаслигингиз учун сизларга қулайн шартларда автокредит расмийлаштиришни таклиф қиламиз:\n✅ Муддати — 3 йил;\n✅ Йиллик фоиз ставкаси — 24%;\n✅ Бошланғич тўлови — 30% дан бошлаб.\n🧮 Ҳавола орқали ўтиб, сайтимиздаги калькулятор ёрдамида ҳисоб-китобларни амалга оширишингиз мумкин.\n🏦 Янги автомобиль сотиб олишни хоҳлайсизми? «Hamkorbank»га мурожаат қилинг!\nҚўшимча маълумот учун 0 800 1 200 200 рақамига қўнғироқ қилинг.\n🔰Барча пуллар ишлаши ва муомалада бўлиши керак. Агар сизда “ишсиз” турган пуллар мавжуд бўлса, улар учун “иш” топишнинг айни пайти. Банкимиз қуйидаги омонат турларини тақдим этади:\n- Равнақ 2 - 18%\n- Кундан кун яхши 2 - 15-17 %\n- Бахтли болалик - 10 %\n- Стимул 2 - 5%\n☕ Агар сиз баъзи одатларда (масалан, севимли қаҳвахонангиздаги ҳар куни эрталабки қаҳва ичишда) пул тежасангиз, катта орзуингиз учун маблағ жамғаришингиз мумкинлигини биласизми? 🚘\nАммо, Тенге Банкдан автокредит билан сизга бундай тежамкор бўлишга зарурият қолмайди, чунки қулай шартлар сизга керакли мақсадингизга тезроқ етишишга ва эрталабки қаҳвадан воз кечмаслигингизга имкон беради.\nСиз орзуингизни амалга оширишга тайёрмисиз? 😉\n👉 Ҳавола бўйлаб сайтимизда маслаҳат олиш учун онлайн-ариза қолдиринг.\n➡ Қўшимча маълумот учун ушбу рақамларга қўнғироқ қилинг: +998781209790\n"BANK 24 UZ" 8 Aug, 09:36\n🇺🇿 Микроқарз энди янада кўпроқ\nУшбу кредит хизмати юридик мижозларимизнинг барча эҳтиёжларига тўғри келади.\nЭндиликда 12 ойга 50 млн. сўмгача бўлган пул маблағларини олиш мумкин. Шу билан бирга, имтиёзли давр ҳам мавжуд.\nХалқ банки учун мижозларимизнинг талаб ва истаклари доимо биринчи ўринда туради!\n"BANK 24 UZ" 8 Aug, 09:01\n🇺🇿Ёзнинг қайноқ палласида уйингизда қурилиш ишларини амалга оширишнинг айни вақти. Сиз темир дарвоза, деразангиз учун панжара ёки эшик-деразаларингизни алиштириш истагидасиз-у, лекин маблағингиз етмаяптими?\n🏦Ўйлаб ўтиришга вақт йўқ! Сизга “Трастбанк”нинг “Универсал” истеъмол кредити кўмак беради. Айтганча, истеъмол кредитларимиз фоиз ставкаси пасайтирилганидан хабарингиз борми? Йўқ дейсизми? У ҳолда зудлик билан фоиз ставкаларимиз билан танишинг:\n📌- Кредит миқдори БҲМнинг 100 бараваригача миқдорда бўлса – 12 ойдан ошмаган муддатгача 22 фоиз;\n📌- Кредит миқдори БҲМнинг 200 бараваригача миқдорда бўлса – 24 ойдан ошмаган муддатгача 24 фоиз;\n✅Батафсил банкнинг расмий веб-сайти орқали танишинг!\nУйдан чиқмай пул жамғаришни хохлайсизми? MyAlliance буни онлайн амалга оширади.\n🏆Икки йиллик "Мукофотли Онлайн" омонати - камида 500 000 сўм миқдорида маблағ киритинг ва қуйидагиларга эга бўлинг:\n🔹17% йиллик ҳисобидан ҳар ойда фоиз олиш имконияти билан;\n🔹 ва яна омонат муддати тугаши биланоқ омонат суммасидан 2% бонус!\nАгар омонат очилган кундан бошлаб 3 ойдан кўпроқ вақт ўтган бўлса ва сиз уни ёпишга қарор қилган бўлсангиз, унда:\n🔹 омонат сақланган кунлари учун ҳисобланган фоизларни йиллик 14% ставкаси билан оласиз.\nОмонат очиш барча жараёни: MyAlliance иловасини юклаб оламиз - "Омонатлар ва ҳисоблар" бўлимидан “МУКОФОТЛИ онлайн”ни танлаймиз - омонат очамиз!\nОмонат — бу жамғармаларни тўплаш ва кўпайтириш учун ажойиб имкониятдир.\n• Жамғармаларни хавфсиз жойда сақлаш;\n• Барқарор даромад олиш;\n• Эртанги кунда ишончли бўлиш;\n• Орзуларингизни амалга оширишга: квартира, машина сотиб олиш ёки чет элда ўқишга имкон беради.\n💸 Савдогарбанк га омонатнинг энг кам миқдори атиги 500 000 сўмни ташкил этади!\n💸 Сақлаш муддати ўсгач, фоиз ставкалари ҳам кўпайиб боради.\n💸 Омонат очиш учун нақд ва нақдсиз шаклда миллий валютада маблағ киритиш мумкин.\n• йиллик 16%;\n• 6 ой.\n• йиллик 17%;\n• 9 ой.\n• йиллик 18%;\n• 13 ой.\n☝ Омонат ҳисобини тўлдириб бориш имкони мавжуд. Фоизлар ҳар ой тўланади.\nОмонатингизни ҳозироқ очинг!\n📞 +998 71 200 27 00


Россияда коронавирусга қарши вакция яратишда қийинчилик пайдо бўлди\n01:18 23 Феврал 2020\n15:56 04.02.2020 Ҳавола олиш\nРоссияда юқтирган беморлардан ҳозирча коронавирус штаммини ажратиш иложиси бўлмади, шунинг учун препаратни тўлиқ синовдан ўтказиб бўлмади.\nТОШКЕНТ, 4 фев – Sputnik. Янги 2019-nCoV коронавирусга қарши вакцина яратиш мамлакатда ҳали вируснинг тирик штаммига эга эмаслиги билан мураккаблашмоқда, деди Россия Соғлиқни сақлаш вазирининг ўринбосари Сергей Краевой.\nУнинг сўзларига кўра, Россияда юқтирган беморлардан ҳозирча коронавирус штаммини ажратиш иложиси бўлмади. Бу препаратни тўлиқ синовдан ўтказиш имкониятини бермаяпти.\nКраевой таъкидлашича, ҳозирги вақтда дунёда бундай вакцина йўқ. Препарат тайёрлаш қийин эмас, агар маълум биотехнологик платформа бўлса вакцинани 2-5 ойда яратиш мумкин.\nУнинг сўзларига кўра, қийинчиликлар одатда вакцинани ҳужайралар ва ҳайвонларда синовдан ўтказиш пайтида юзага келади, чунки бу босқичда тирик вирус зарур. Унинг ёрдамида вакцинани вирусли нейтраллашни текшириш мумкин. Лекин Россияда бу асосий элемент ҳозирча мавжуд эмас.\nБундай аввал бош вазир ўринбосари Татьяна Голикова Хитой ҳали вируснинг тирик штамминни Россияга тақдим этмади.\nҲозирги вақтда коронавирус билан боғлиқ вазият: 20 мингдан ортиқ одам касалланди, улардан 425 киши вафот этди, 632 киши даволанди.\nХитойдан ташқари коронавирусни юқтириш ҳолатлари Франция, Италия, Испания, Германия, Буюк Британия, АҚШ, Канада, Россия, Финляндия, Швеция, Австралия, Ҳиндистон , Вьетнам, Гонконг, Малайзия, Макао, Непал, Сингапур, Таиланд, Тайван, Япония, Филиппин, Жанубий Корея, БАА, ЖАР, Камбоджа, Шри-Ланкада қайд этилди.


Азимжон Асқаров ишининг кўрилиши яна ортга сурилди\nАзимжон Асқаров ишини Олий судда кўриб чиқш бир йилдан бери пайсалга солинмоқда.\nЎш қирғини ташкилотчиларидан бири сифатида айбланаётган ҳуқуқ ҳимоячиси Азимжон Асқаров ишини кўриб чиқиш 20 декбарга қолдирилди.\nҚирғизистон Олий суди матбуот хизматининг билдиришича, 29 ноябр куни ҳуқуқ ҳимоячиси Азимжон Асқаров иши кўриб чиқилиши лозим эди. Бироқ бу жараёнга Азимжон Асқаров билан бир қаторда судланаётган шахсларнинг адвокатлари етиб кела олмагани учун суд 20 декабрга қолдирилган.\nАйтиб ўтиш лозимки, Азимжон Асқаров ўтган йилнинг июнида Бозорқўрғондаги тартибсизлик ташкилотчиларидан бири сифатида, жумладан, милиция ходими Миқтибек Сулаймоновни ўлдирганликда айбланмоқда. 29 ноябр куни Олий суд биносига кириб келган марҳум милиция ходимининг яқинлари норозилик намойиши ҳам ўтказдилар. Улар суд биносига “Ҳуқуқ ҳимоячилари қотилларни ҳимоя қилишни тўхтатинг”, “Азимжон Асқаровга нисбатан умрбод қамоқ жазоси ҳукми ўз кучида қолдирилсин” каби шиорларни илиб қўйишди. Миқтибек Сулаймовнинг қариндошлари “халқаро ташкилотлар босими остида суд иши қолдирилаяпти ва босим оқибатида Азимжон Асқаров озод этилиши мумкин”, деб ҳисоблашади.\n- 20 декабрда судни яна ортга жилдиришади, биз яна қақшаб қолаверамиз. Суд залида америкаликлар, халқаро ташкилотлар вакиллари ўтиришибди. Уларнинг босими билан мана шу ишлар бўлаяпти, -дейди марҳум милиционернинг беваси Чинара Бекелова.\nҚирғизистон Олий суди матбуот котиби Бақит Рисалиевнинг билидиришича, ўтган йилдан бери Азимжон Асқаровга нисбатан жиноят ишининг ортга сурилиб келинаётганига маҳбусларнинг қийноқларга солингани ва жазо ўташ жойидаги вазиятнинг оғирлиги тўғрисидаги аризалари сабаб бўлган.\nАйни пайтда Азимжон Асқаровнинг адвокати Нурбек Тўқтақунов ўз ҳимоясидаги одамнинг айбсиз экани суд жараёнларида маълум бўлиб қолгани, Бозорқўрғон туман суди ва Жалолобод вилоят судлари айбсиз одамни бир умрга қамаш тўғрисидаги ҳукмни чиқаргани Олий суд мажлисларининг ортга сурилишига сабаб бўлаётганини айтади:\n- Суд қандай қарор чиқаришни билмай гангиб қолди. мустақил Улар : “Чиқарган ҳукмимиз ҳукуматга ёқармикин?” деб ўйланишаяпти. “Агар Асқаровни оқлаб юборсак, норозилар кўтарилиб кетади”, деб ҳам қўрқишаяпти. Шунинг учун судни иложи борича турли йўллар билан ортга суришга ҳаракатлар бўлаяпти, -деди Нурбек Тўқтақунов.\nАйтиб ўтиш лозимки, халқаро ҳуқуқ ташкилотлари ва маҳаллий ҳуқуқ фаоллари Азимжон Асқаров ҳимоясига чиққанлар. Улар мунтазам тарзда қирғиз ҳукуматига Асқаровга нисбатан жиноят иши соҳталаштирилганини таъкидлаб, унинг озод этилишини талаб қилиб келадилар.\n- Аслида жиноят иши бошқатдан тергов қилиниши лозим. Аммо бир йилдан бери бу ишни кўришни ортга суриб келаётган суднинг бунга сиёсий иродаси етадими, етмайдими, буни билмайман. Ҳамманинг боши қотган: мутлақо бегуноҳ одамни айбдор деб қамаб қўйишди, унинг айбдорлигига жабрланганларни ишонтириб ҳам бўлишди. Шундан кейин қандай ҳукм чиқариш кераклигини ҳеч ким билмайди, -дейди ҳуқуқ фаоли Азиза Абдурасулова.\nАйни пайтда норози томон 28 ноябр куни Азимжон Асқаровга нисбатан ҳукм Олий суд томонидан ўзгартирилмаслигини талаб қилиб Бозорқўрғон туманида норозилик намойиши ўтказган ва катта йўлни тўсиб қўйган эди. Ҳозир намойиш вақтинча тўхтатилган. Бироқ жабрланувчилар деб аталаётган норози томон 20 декбарда Аъзимжон Асқаровга нисбатан ҳукм ўзгартириладиган бўлса, намойишларини давом эттиришларини билдирган.\nАзимжон Асқаров билан бир қаторда мазкур иш юзасидан Муҳаммадзокир Қўчқоров, Санжарбек Мулавхунов, Элмурод Расулов, Исроилбек Абдураимов бир умрлик қамоқ жазосига ҳукм қилинган, Минура Мамадалиева ва Шукржон Мирзолимов 20 йилга кесилган эди.


АҚШ президенти сайлови кунида нефть нархи тушиб, олтин нархи кўтарилди\nАҚШда бошланган президент сайлови якунлари кутилаётгани боис бозорда бошланган беқарорлик туфайли нефть нархи тушди. Дастлабки натижалар эълон қилиниши, яъни республикачилар номзоди Дональд Трамп устунлик қилаётгани фонида 2016 йилнинг августидан буён Brent маркасидаги нефть нархи 1 баррели учун 45 доллардан ҳам пастга тушган.\nТошкент вақти билан соат 07:36да Brent нефти нархи баррелига 44,8 долларни ташкил қилган. Савдолар очилгач, нархлар 2,2 фоизга тушган. WTI нефти эса 3 фоизга тушиб, бир баррели 43,6 долларни ташкил қилмоқда.\nОлтин нархи эса қимматлашиб, унцияси учун 33 долларга етган (2,63 фоиз).\nБу ҳафта АҚШ президентлилига сайлов нефть бозори учун ОПЕК сигналларидан кўра муҳимроқ воқеадир, деб ёзади The Wall Street Journal. Дональд Трампнинг ғалабаси нефть нархининг тушишига олиб келиши, Ҳиллари Клинтоннинг ғалабаси эса нефть бозорини қўллаб-қувватлаши кутилаётганди.\nОхирги маълумотларга кўра, Трамп зарур 270та овоздан 244тасига эга бўлди, Клинтонда 209та.\nThe New York Times нашри илк марта республикачилар ғалабаси эҳтимолини 50 фоиздан юқори баҳолади.\nнефть Клинтон Трамп олтин


14:47, 24.04.2020 // 169411\nЎзбекистонда коронавирус оқибатида вафот этганлар сони саккиз нафарга етди\nТошкент вилояти, Ангрен шаҳрида яшовчи Ф. (аёл) вилоят юқумли касалликлар шифохонасига ўта оғир аҳволда 19 апрель куни ётқизилган ва сунъий нафас олдириш аппаратига олинган. Таҳлиллардан сўнг беморда COVID-19 инфекцияси аниқланган.\n«Шундан сўнг унга ихтисослашган тиббий ёрдам кўрсатиш мақсадида бемор Тошкент тиббиёт академиясининг кўп тармоқли тиббиёт клиникасига ўтказилган. Беморда ўпканинг сурункали обструктив касаллиги, икки томонлама бронхопневмония, ўткир респиратор дистресс синдром, гипертония касаллиги иккинчи босқич, хавф 4, семизликнинг 3-даражаси бўлганлиги сабабли касаллик оғир кечиб, даволаниш давомида ҳамиша сунъий нафас олдириш аппаратида бўлган», – дейилади Соғлиқни сақлаш вазирлиги хабарида.\nБеморнинг шу кунгача аҳволи соҳага ихтисослашган тиббиёт муассасаларининг нуфузли мутахассислари назоратида бўлган. Улар томонидан мунтазам консилиумлар ўтказиб келинган. Бироқ белгиланган стандартлар асосида ўтказган реанимацион муолажаларга қарамасдан, бемор ўткир респиратор дистресс синдроми, ўткир нафас, ўпка-юрак ва полиорган етишмовчилигидан вафот этган.\nБу Ўзбекистонда коронавирусга чалинган беморнинг вафот этиши билан боғлиқ саккизинчи ҳолатдир. Бунгача\n14 апрель куни Наманган шаҳрида яшовчи 73 ёшли Ш. юрак қон-томир етишмовчилигидан;\n22 апрель куни Наманган шаҳрида яшовчи 54 ёшли бемор (аёл) ўткир нафас ва юрак қон-томир етишмовчилигидан\nвафот этгани маълум қилинган эди.\nЎзбекистонда 24 апрель соат 10:00 ҳолатига кўра, коронавирус инфекциясини юқтириб олганлар сони 1778 нафарни ташкил этмоқда. Мамлакатда 15 мартдан буён коронавирусга чалинган беморларнинг 598 нафари эса соғайган. Хорижда 73 ўзбекистонликда коронавирус аниқланган (энг кўпи — 42 нафари Россияда), уларнинг тўрт нафари вафот этган.\n17:19, 25.10.2021 // 84667\n08:14 Кеча // 73085\n22:28, 25.10.2021 // 64700\n22:44, 25.10.2021 // 56063\n22:58, 25.10.2021 // 45048


Шарлотсвилл воқеалари. Америка яна расизм билан тўқнашмоқда\nАҚШ тарихида 12 август санаси тунд қиёфадаги кишиларнинг ҳайқириғи, ирқлар кураши ва қотилликлар юз берган кун сифатида ном қолдирди. Шарлотсвиллдаги намойишчилар устига машина билан бостириб борган Жеймс Алекс Фильдс Кичкинанинг ҳаракатига нисбатан мамлакат раҳбари жиддий муносабатда бўлмагани масалани чигаллаштириб юборди. Муаммо нимадан келиб чиқди ва нега авж олиб бораяпти?\nМасаланинг жавоби АҚШ фуқаролар урушида\nШарлотсвиллдаги намойишлар қандай бошланди?\nОқ танли ирқчилар гуруҳи, нео-фашист, нео-конфедерациячи ва ўнг қўл тарафдорлари 12-13 август кунларида АҚШ фуқаролар уруши давридан мерос бўлиб қолган маданий ёдгорликларга, хусусан, Роберт Лининг ҳайкалига тегмасликни сўраб чиқишди. Шарлотсвиллда ҳайкалнинг олиб ташланишига қарши осойишта акция туш вақтига ўтказилиши белгиланган эди, бироқ уни кескин равишда авж олган вазият сабабли бекор қилишга тўғри келган.\nВиржиния штати полициясининг маълум қилишича, намойишчилар гармдори спрейини сепишган ва полиция уларни тарқатиш учун куч ишлатишига тўғри келган. Тартибсизликлар сабабли штат губернатори Терри Маколифф шаҳарда фавқулодда вазият тартибини эълон қилган, полиция эса комендантлик соатини киритган. Ирқчи кишиларнинг намойишига қарши чиққан норозилик кайфиятидаги либераллар, афроамерикан кишилар тўқнашувнинг бошланиб кетишига йўл очиб берди.\nДоналд Трампнинг воқеага билдирган бетараф муносабати ирқчиларни руҳлантириб юборди\n«Барчамиз бирдам бўлишимиз ва нафрат ортида турган барча нарсани қоралашимиз лозим. Америкада бундай зўравонликка жой йўқ», дея фикр билдирганди мамлакат раҳбари. «Барча нарсани қоралашимиз лозим» сўзлари остидан паноҳ топган Ку-Клукс-клан аъзолари, оқ танли ирқчилар жамоаси ўтган куз сайловда адашмаганидан хурсанд бўлмоқда. Ўз номи билан аталмаган жиноятни оқлашга уриниш президент Доналд Трампнинг Оқ уйдаги обрўсига таъсир қилиб, афроамерикан АҚШ фуқаролари олдида «ҳурматсиз» кишига айлантириб қўйиши мумкин эди.\nАҚШда ирқчилик давом этиши не чоғлик ҳақиқатга яқин?\nHuffington Post мухбири билан суҳбатлашган Эли Моузли воқеалар ривожидан кўзи қувнаб кетаётганини яширмаган. «Биз яна қайтамиз, сафдошларимиз ўзини яхши ҳис қилмоқда. Кураш давом этажак», дейди у. Устига устак президентнинг воқеа сабабчиларини очиқ ошкор этмагани ҳамда мўътадилликни сақлаб туриши АҚШ аҳоли орасида саросима пайдо қилгандек. Негаки, мусулмон фуқаролар ва Лотин Америкасидан келган муҳожирларга қарши зимдан кураш бошлаган раҳбардан ҳар нарсани кутса бўлади.\nАммо буларнинг барчаси вақт масаласи саналади. Айни пайтда дунёга демократия тимсолида товланган жамият инсон ҳақ-ҳуқуқларини ҳимоя қилиши учун муҳокама ва баҳсларнинг авж олишини кутиб ётган мудроқ қўриқчидай кўринмоқда...\nАҚШда олий жазога ҳукм қилинган жиноятчи янги дори билан ўлдирилди


Сана: 26 Февраль 2017 Курилди: 629 Изоҳ: 0\nТадбирда енгил автомобиль ишлаб чиқарувчи GM Uzbekistan акциядорлик жамияти, Isuzu автобуслари ва ўрта қувватли юк машиналари ишлаб чиқаришга ихтисослашган «СамАвто» МЧЖ, юк машиналари, MAN маркаси остида махсус техника ва прицеплар ишлаб чиқарувчи ўзбек-немис қўшма корхонаси расмий вакиллари иштирок этди.\nШунингдек, тақдимотга маҳаллий соҳалар тузилмалари, мамлакатда рўйхатдан ўтган дипломатик миссия раҳбарлари, автомобиль ишқибозлари ташриф буюрди.\nТадбирда Ravon Gentra, Ravon Nexia R3 ва Ravon R4 моделлари тақдим этилди. Ишлаб чиқарувчи компания вакили автомобиль жаҳон стандартлари ва экологик талабларга жавоб бериши, кондиционер ва руль кучайтиргич билан жиҳозлангани, тежамкорлигини айтиб, унинг моделлари кенгайтирилишини қайд этди.\nТақдимотда, шунингдек, Ўзбекистонда ишлаб чиқарилувчи қишлоқ хўжалиги, қурилиш ишлари ҳамда коммунал хизматларга мўлжалланган автотехника намуналари ҳам кўрсатилди. Тадбир сўнгида Туркманистон ва ўзбекистонлик артистларнинг чиқишлари бўлди.\nКалит сўзлар: шунингдек, чиқарувчи, тадбирда, моделлари, машиналари, ишлаб чиқарувчи, ишлаб, автомобиль, ravon\nМанба: http://tdh.gov.tm, daryo.uz


Андижон вилояти ҳокими Ҳиндистон корхоналарининг инвестиция киритишига оид қатор ҳужжатларни имзолади | AndMI\nАндижон вилояти ҳокими Ҳиндистон корхоналарининг инвестиция киритишига оид қатор ҳужжатларни имзолади\nYan 17, 2019 | Yangiliklar\nАйни кунларда Андижон вилояти ҳокими Шуҳратбек Абдураҳмонов бошчилигидаги делегация Ҳиндистонда хизмат сафарида бўлиб турибди. Ташрифдан кўзланган мақсад, ҳинд юрти етакчи корхоналари билан келишувларга эришиш ва вилоятга инвестиция маблағлари олиб киришдир, дея хабар беради Kun.uz мухбири.\nДелегация ташрифнинг биринчи куни давомида Андижонда Уттар Прадеш штатининг Шарда университети филиалини очиш бўйича шартномалар имзолади. Унга кўра, нуфузли университет вилоятда ўз филиалини очади ва 100 млн долларлик инвестиция киритади.\nДелегация 16 январь куни Гужарат штатида бўлди. У ерда штат катта вазири Вижай Рупани билан икки вилоят ўртасида ўзаро ҳамдўстлик, иқтисодий алоқаларни тиклаш юзасидан келишувлар имзоланди.\nГандинагар шаҳрида Шуҳратбек Абдураҳмонов Ҳиндистоннинг 15дан зиёд йирик фармацевтик корхоналари билан Андижон вилоятига инвестиция олиб кириб, дори-дармон ишлаб чиқаришни йўлга қўйиш бўйича музокаралар олиб борди.\nШу куннинг ўзида “Аунде Индия” компанияси билан 10 миллион долларлик шартнома имзоланди. “Аунде Индия” компанияси автомобиллар учун қоплама ишлаб чиқариш бўйича Ҳиндистоннинг етакчи корхоналаридан биридир. Мазкур компания ўзида ишлаб чиқарилган маҳсулотларни ички бозорга ҳамда 50дан ортиқ хорижий давлатда жойлашган автомобиль ишлаб чиқарувчиларга экспорт қилади.\nАндижон вилоят ҳокими бошчилигидаги гуруҳ сафар давомида 15дан зиёд корхона билан манфаатли келишувларга эришиши кўзда тутилган.


Бош сахифа > Янгиликлар > Қитъада тенгсизлар\nРеспубликамизнинг Биринчи Президенти Ислом Каримов юрт довруғини ҳеч нарса спортчалик тез тарата олмаслигини бир неча бор таъкидлаган ва ёшларнинг у билан машғул бўлиши учун жойларда таҳсинга лойиқ шароитлар яратган эдилар.\nХатирчида ҳам шинам, қулай шароитларга эга, замонавий жиҳозлар билан таъминланган ўнлаб спорт иншоотлари бунёд этилиб, фарзандларимиз ихтиёрига топширилган. Бундай ғамхўрликка жавобан туман ёшларининг соҳада эришаётган ютуқлари ҳам салмоқли бўлмоқда.\nБолалар ва ўсмирлар спорт мактаби ўқувчилари бу борада карвонбошилик қилишаётир. Шу йилнинг 15-17 март кунлари Тошкентда эркин кураш бўйича 2000-2001 йилларда туғилган ўсмирлар ўртасидаги Ўзбекистон чемпионатида мураббий З. Сатторовнинг шогирди Нурбек Аҳмадов 69 килограмм вазнда 3-ўринни эгаллаган эди. Апрель ойида Урганчда ўтган мусобақаларда эса миллий кураш устаси Гулчеҳра Бобониёзова шоҳсупанинг энг юқорисига кўтарилди. Таиландда эркин кураш бўйича ўсмирлар ўртасидаги Осиё чемпионатида Ихтиёр Нормуродовнинг 63 килограмм вазн тоифасида ғолиб бўлгани юрт спортининг келажаги янада порлоқ эканидан далолатдир.\nШахмат бўйича 9-15 ёшли ўсмир ва қизлар ўртасида ўтган Ўзбекистон чемпионатида мураббий И. Ҳайдаровнинг ўқувчилари зафар қучишди. Жумладан, ўз ёшлари тоифасида Зилола Актамова, Сетора Сапарова, Меҳриддин Юлдошев 1-ўринни, Дилнура Раббимова 3-ўринни эгаллаб, Хитой давлатида бўлиб ўтадиган Осиё чемпионатига қатнашиш ҳуқуқини қўлга киритишган эди. Ундан С. Сапарова олтин, З. Актамова эса бронза медали биланқайтишди.\nМактабимиз тасарруфидаги сузиш ҳавзаси фойдаланишга топширилганига беш йил тўлмоқда. Ҳавза 12х25 ўлчамда, барча қулайликларга эга бўлиб, алоҳида кийиниш, ювиниш хоналари мавжуд. Тиббий ва лаборатория хоналари ҳам замонавий шароитга эга. Ҳозирда масканда икки нафар мураббий 120 нафардан ортиқ ўқувчиларга таълим бермоқда. Қувонарлиси, уларнинг 30 нафарини қиз болалар ташкил этади.\nЖамоа вакиллари маскан ёшларини қабул қилган дастлабки йилданоқ намунали натижаларга эриша бошлашди. Жумладан, 2013 йилда вилоят очиқ биринчилигида сузиш бўйича Жамшид Ҳайитмуродов 3-ўринни эгаллади ва устози Рустам Хайриддиновнинг ишончини оқлади. 2014 йил январда Ватан ҳимоячилари кунига бағишлаб ўтказилган вилоят биринчилигида эса мураббийнинг яна бир ўқувчиси — Анвар Сафаров 2-ўринга кўтарилди. Шунингдек, мураббий Муниса Исломованинг шогирди Эъзоза Аҳмедова ҳам совринли 3-ўринни эгаллашга муваффақ бўлди. Ўша йили март ойида "Умид ниҳоллари" мусобақаларининг саралаш босқичида ҳам А. Сафаров сафдошлари У. Сайфиддинов, Н. Хамдатов, Н. Раҳматовлар 3-ўринни эгаллади.\n— Бу ерга келаётган болалар қисқа фурсатда масканга меҳр қўйишмоқда, — дейди мураббий Рустам ака. — Айниқса, мусобақалар уларнинг маҳоратини оширишда жуда муҳим ўрин тутаяпти. Улар қанча кўп бўлса, малака ҳам, совринлар ҳам юқорилайверади. Шу сабабли биз маҳаллий баҳсларга ҳам эътибор қаратмоқдамиз. Уларда қатнашиш масканда таълим олаётган сузувчи спортчиларнинг бир-бири билан жипслашишига, дўстлигининг мустаҳкамланишига пойдевор яратаётир.\nМуассаса спортчилари учун, айниқса, 2016 йил ғалабаларга бой бўлди. Ноябрь ойида 2001-2008 йилларда туғилган болалар ўртасидаги вилоят очиқ чемпионатида Зарнигор Ҳошимова 200 метрга сузишда 1-ўрин, брасс усулида 200 метрга сузишда 2-ўрин, Умида Саҳдуллаева 200 метрга сузишда 2-ўрин, Иброҳим Ширинбоев 50 метрга сузишда 3-ўрин, Ж. Нуримов 50 метрга сузишда 3-ўрин, О. Тангрибердиева брасс усулида 200 метрга сузишда 3-ўринни эгалладилар. Республика очиқ кубогида эса З. Нуруллаева 4х50 эстафетали сузишда 2-ўринни банд этди. Шу йил март ойида бўлиб ўтган вилоят биринчилигида И. Хушвақтов 100 метрга брасс усулида сузишда тенгсизлигини исботлади.\nТаъкидлаш лозимки, қишлоқ жойларида инфратузилма, сервис хизмати кўрсатишнинг яхшиланиши, спорт майдонлари, ижтимоий объектларнинг барпо этилиши, саноатнинг тобора чуқурроқ кириб бориши аҳоли турмуш даражасининг фаровонлашишига, ибратли зафарларнинг қўлга киритилишига таянч бўлмоқда. Буни хатирчилик спортчиларнинг ютуқлари исботлаб турибди.\nКўрилганлар сони: 3698


Qalampir.uz - Самвел Бабаян латвияликларни ҳам “алдади”\n10:48, 23.04.2018 Спорт\nМутахассис энди Ўзбекистонга ҳам қайта олмайди, қайтса ҳам футболга алоқадор бўлган соҳаларда ишлай олмайди.\nЛатвия чемпионатининг сўнгги икки йилдаги чемпиони – Юрмаланинг “Спартак” клубини энди россиялик 46 ёшли мутахассис Александр Гришин бошқарадиган бўлди.\nМаълумки, жамоа жорий мавсумни ўзбекистонлик мутахассис Самвел Бабаян қўл остида бошлаганди. Бироқ Бабаян лавозимга тайинланганидан сўнг икки тур ўтиб, Латвия футбол федерацияси унда мамлакат олий лигасида ишлаш ҳуқуқини берадиган УЕФА мураббийлик лицензияси йўқлигини аниқлаган.\nШу сабабга кўра, Самвел Бабаян ўрнини ЦСКА ёшлар жамоаси ва Россия (U-17) терма жамоасини бошқарган Александр Гришин эгаллади.\n“Юрмаланинг “Спартак клубини бошқараман, ҳали шартнома имзоламадим. Лекин яқин кунларда клуб билан расман шартнома имзолайман, ҳозир Латвияда бўлиб турибман”, дея Гришиннинг сўзларини келтиради “Championat.com” нашри.\nЭслатиб ўтамиз, Самвел Бабаян ЎФФ Ижроия Қўмитаси Бюросининг 2018 йил 15 январдаги 3-сонли қарорига мувофиқ Ўзбекистонда футболга алоқадор ҳар қандай фаолият билан шуғулланишдан умрбод четлаштирилганди.\nБабаян ўз вақтида Ўзбекистон терма жамоасини бошқарди, лекин унга юклатилган вазифа уддаланмагандан кейин ЎФФ Самвелга чиқиш эшикларини кўрсатди. Энди у ўзига янги топган қароргоҳдан ҳам четлаштирилди.\nМаълумот учун, Самвел Бабаян энди Ўзбекистонга ҳам қайта олмайди, қайтса ҳам футболга алоқадор бўлган соҳаларда ишлай олмайди. Чунки куни-кеча ЎФА президенти Умид Аҳмаджонов айнан Бабаян кечирилмаслигини таъкидлаб ўтганди.\nҚинғир ишнинг қийиғи чиқди: Самвел Бабаян бир умрга футболдан четлатилди\n20:44, 15.01.2018 9 985\n13:27, 24.10.2017 2 733\nЎзбекистон терма жамоасига вақтинчалик бош мураббий тайинланади\n19:16, 17.10.2017 4 249\nҚозоғистон терма жамоаси Руминияга “ўзбекистонлик самолётда” учиб кетди\n20:08, 04.10.2017 3 832\n19:56, 27.09.2017 5 551


“Туронбанк” АТБда 2017 йил сарҳисоби - «Туронбанк» АТБ\n“Туронбанк” АТБда 2017 йил сарҳисоби\n2018 йил 4 июнь куни устав капиталида давлат улуши 97 фоизни ташкил этувчи “Туронбанк” акциядорлик тижорат банкида 2017 йил якунларига бағишланган акциядорларнинг йиллик ҳисобот умумий йиғилиши бўлиб ўтди.\nЙиғилишда сўз олган банк Бошқаруви Раиси Ч.С.Мирзаев банк томонидан 2017 йилда амалга оширилган ижобий ўзгаришлар, барча иқтисодий меъёрларнинг бир неча бор ўсганлиги ва давлат муассасалари томонидан банк қўллаб қувватланганлигини алоҳида таъкидлаб, жумладан қуйидагилар юзасидан ҳисобот берди.\nБанк Бошқаруви томонидан 2017 йилда банк фаолиятини ривожлантириш, филиаллар, минибанклар ва банк хизматларини кўрсатувчи таркибий бўлинмаларни кенгайтириш, банкнинг ресурс базасини мустаҳкамлаш, жумладан, банк капитали ва депозитлари ҳажмини ошириш, активларнинг сифат жиҳатидан яхшилаш ҳисобига банкнинг молиявий барқарорлигини ва ликвидлилигини ошириш, иқтисодиётни реал секторига инвестиция маблағларини йўналтиришга алоҳида эътибор қаратилди.\nБанк ўзининг 19 та филиали, 30 та минибанки, 32 та халқаро пул ўтказмалари, 22 та валюта айирбошлаш шохобчалари ва 43 та коммунал, жамғарма ва махсус кассалар орқали жисмоний ва юридик шахсларга банк хизматларини кўрсатиб келмоқда. Хўжалик субъектлари ва аҳолига кўрсатилаётган банк хизматлари доирасини кенгайтириш, замонавий банк хизматларини кўрсатиш мақсадида Тошкент шаҳрининг Мирзо Улуғбек туманида “Мирзо Улуғбек” филиали ўз фаолиятини бошлади. Бундан ташқари, 2017 йил давомида Республика хукумати томонидан юклатилган вазифалар ижросини таъминлаш мақсадида Сирдарё вилоятида “Сирдарё” минибанки, Жиззах вилоятида “Бахмал” минибанки, Тошкент вилоятида “Бекобод” минибанки ва Самарқанд вилояти Булунғур шаҳарчасида “Булунғур” минибанклари очилган бўлиб, тадбиркорлик субъектлари ҳамда ахолига юқори сифатли банк хизматларини кўрсатиб келмоқда.\nҲисобот даврида (2017 йил) банк жами капитали 239,8 млрд. сўмга (185,7 фоизга) ошиб, 368,9 млрд. сўмни ҳамда устав капитали 227,9 млрд. сўмга (555,8 фоизга) ошиб, 277,9 млрд. сўмни ташкил қилди. Жорий йилнинг 1 май ҳолатига банк жами капитали 830,0 млрд. сўмни, устав капитали эса 765,4 млрд. сўмни ташкил этди.\nУстав капитали ўсишининг асосий омили бўлиб, Ўзбекистон Республикаси Президентининг 2017 йил 8 февралдаги Қарори билан Ўзбекистон Республикаси Молия вазирлиги томонидан банк устав капиталига 50,0 млрд. сўм, 2017 йил 16 июндаги ПҚ-3066-сонли ва 2017 йил 7 августдаги ПҚ-3174-сонли Қарорлари билан Ўзбекистон Республикаси Тикланиш ва тараққиёт жамғармаси томонидан асосан гидроэнергетика соҳасини ривожлантириш мақсадида банк устав капиталига босқичма-босқич равишда 665,4 млрд. сўм улуш киритилганлиги билан изоҳланади.\n2017 йилда банкнинг I-даражали капиталининг етарлилик даражаси 24,1 фоизни (меъёр 9,5 фоиз), банк капиталининг етарлилик даражаси эса 26,1 фоизни (меъёр 12,5 фоиз) ташкил этди. Жорий йилнинг 1 май холатига I-даражали капиталининг етарлилик даражаси 42,0 фоизни ва банк капиталининг етарлилик даражаси эса 43,0 фоизни ташкил этди. Жорий ликвидлик коэффициенти ҳам меъёрдан анча юқори.\n2017 йилда банк активлари 1,6 трлн. сўмни ташкил этди. Банк активларининг кўпайиши асосан кредит қўйилмаларининг 396,1 млрд. сўмга, банк устав капитали 227,9 млрд. сўмга ва бошқа активларнинг 252,2 млрд. сўмга ортганлигиҳиссасига тўғри келади.\nЮқорида қайд этилган ижобий ўсишларнинг асосий ресурс манбаи, банк устав капиталининг ҳамда мижозлар базаси ва жалб қилинган депозитлар ҳажми ошганлиги ҳисобланади.\nТуронбанкнинг 2017 йил давомида кредитлашга оид фаолияти кредитланаётган тадбирнинг ўзини оқлаш муддатидан келиб чиққан ҳолда, қонунчилик билан таъқиқланмаган барча турдаги объектларни кредитлашга қаратилди.\n2018 йил 1 январь ҳолатига банкнинг жами кредит қўйилмалари 906,5 млрд. сўмни ташкил қилди.\nХорижий валютадаги кредитлар салмоғи йилдан йилга ошиб бормоқда ва ҳисобот санасига 31,4 млн. долларни (жами кредит портфелининг 27,8 фоизи) ташкил этди.\nТуронбанк тарихида биринчи марта чет эл банкларининг кредит линияларини тўғридан-тўғри жалб қилишга эришилди, бунда республикамиздаги гидроэнергетика соҳасидаги кичик ГЭСларни қуриш ва уларни модернизация қилишни молиялаштириш мақсадида Хитой Халқ Республикасининг Эксимбанки билан 58,5 млн. АҚШ доллари миқдорида кредит маблағларини жалб қилиш юзасидан Бош келишув имзоланди.\nИнвестицион кредитлар ажратиш бўйича 2017 йил учун режа 357,5 млрд. сўмни ташкил этган бўлиб, ҳақиқатда ушбу йўналишда 460,0 млрд. сўм кредит маблағлари ажратилди ёки белгиланган режа кўрсаткичи 128,7 фоизга бажарилди.\n2017 йилда банк томонидан Осиё тараққиёт банки иштирокидаги “Мева сабзавотчилик тармоғида қўшилган қийматни яратиш занжирини ривожлантириш” лойиҳаси доирасида 10,0 млн АҚШ доллари миқдорида кредит линияси жалб этилди ва тўлиқ ўзлаштирилди. Мазкур кредит линия ҳисобидан жами 7 та лойиҳа молиялаштирилди.\nБундан ташқари, банк томонидан Жаҳон банкининг мавжуд кредит линия маблағлари ҳисобидан 4,4 млн. АҚШ доллари миқдорида маблағлар ўзлаштирилиб, жами 9 та лойиҳа молиялаштирилди.\nЎзбекистон Республикаси Президентининг 2017 йилда жойларга ташрифи давомида берилган топшириқлари ва кенгайтирилган тарзда ўтказилган мажлис баёнларига мувофиқ “Туронбанк” АТБ томонидан жами 16 та лойиҳа амалга оширилди ҳамда ушбу лойиҳаларни молиялаштириш учун 136,4 млрд. сўм миқдорида банк кредитлари ажратилди ва 680 тадан ортиқ янги иш ўринлари яратилди.\n“Туронбанк” АТБ томонидан Ҳудудларни ижтимоий-иқтисодий ривожлантириш дастури (онлайн) доирасида жами 302 та лойиҳа амалга оширилган бўлиб, ушбу лойиҳаларни молиялаштириш учун 97,2 млрд. сўм миқдорида банк кредитлари ажратилди, кўплаб янги иш ўринлари яратилди.\n2017 йил давомида кичик бизнес ва хусусий тадбиркорликни қўллаб-қувватлаш мақсадларига 449,6 млрд. сўм кредит ажратилди.\nКредитлаш жараёнида микрокредитлар ажратишни кенгайтиришга алоҳида эътибор қаратилиши натижасида жами ажратилган кредитларнинг 68,1 млрд. сўми микрокредитлар ҳисобига тўғри келди.\nЙил бошидан аҳолининг турмуш даражасини янада ошириш мақсадида турли истеъмол товарлари (хизматлар) сотиб олиш учун 40,4 млрд. сўм миқдорида истеъмол кредитлари ажратилди, Вазирлар Маҳкамасининг 2001 йил 26 июлдаги 318-сонли қарори билан тасдиқланган Низомга мувофиқ олий ўқув юртларида тўлов-контракт асосида ўқиётган талабалар учун 1,9 млрд. сўмтаълим кредитлари ажратилди.\nЧакана савдо ва хизмат кўрсатиш соҳаси объектларида ўрнатилган тўлов терминаллари сони 2017 йил давомида 1 323 тага ортиб, ҳисобот даврига 5 572 тани ташкил этди, бу кўрсаткич ўтган йилнинг мос даврига нисбатан 131,2 фоизга ортган.\n2017 йил давомида ўрнатилган савдо терминаллари орқали амалга оширилган тўловлар ҳажми 1,5 трлн. сўмни ташкил этиб, 2016 йилга нисбатан қарийб 1,4 маротаба ўсган.\nБанк пластик карточкалари муомаласини кенгайтириш ва такомиллаштириш бўйича амалга оширилган амалий чоралар натижасида 2017 йил давомида уларнинг умумий сони 412 449 тани ташкил этиб, ўтган йилнинг мос даврига нисбатан 58 671 донага ортган.\n2017 йил давомида тўловларни узлуксиз қабул қилиш мақсадида ўрнатилган инфокиоск ва банкоматлар сони 13 донага ортиб, 234 донани ташкил этдиб, ўрнатилган инфокиоск ва банкоматлар орқали кўрсатилган банк хизматлари учун 2017 йил давомида 251,0 млн. сўм банк даромади олинган.\nРеспублика Ҳукумати томонидан валюта бозорининг либераллаштирилиши, юридик ва жисмоний шахсларининг чет эл валютасини чекловларсиз сотиб олишлари мумкинлиги, чет элда ҳеч қандай чекловларсиз ишлатиши, шунингдек, ўз банк ҳисобварақларидаги чет эл валютасини нақд кўринишида олиши мумкинлиги, банкнинг чет эл валютасидаги барча амалиётларини кенгайишига олиб келди.\n2017 йил мобайнида экспорт шартномалари бўйича жами тушум 243,6 млн. АҚШ долларини ташкил этган бўлиб, 2016 йилга нисбатан 115,2 млн. АҚШ долларга (189 фоизга) ортган. Импорт шартномалари бўйича тўловлар эса 178,4 млн. АҚШ долларини ташкил этиб, 2016 йилга нисбатан 79,3 млн. АҚШ долларга (180 фоизга) ортган.\n2017 йилда халқаро пул ўтказмаси тизимлари орқали ўтказилган пул ўтказмалари умумий ҳажми 273,5 млн. АҚШ долларини ташкил этган бўлиб, 2016 йилга нисбатан 104,1 млн. сўмга ёки 161,4 фоизни ошган. Шунингдек, мазкур пул ўтказмалар бўйича воситачилик ҳақи 1,4 млн. АҚШ долларини ташкил этди.\nЮқорида қайд этилган ҳисоботдан кўриниб турибдики, банк бошқаруви томонидан 2017 йил давомида амалга оширилган ижобий ўзгаришлар натижасида банк республика банклар ўртасида ўз ўрнига эга бўлиб бормоқда, буни халқаро ва миллий рейтинг компаниялари томонидан банкка берилган ижобий кўрсаткичлар ҳам исботлаб турибди.\nАвтор: кўрсатилмаган / Манба: кўрсатилмаган / Кўришлар: 262


Германиялик шифокорлар ичак фаолиятини тиклашга ёрдам берадиган маҳсулотлар рўйхатини тузишди. Унга асосий 5 та маҳсулот киритилди.\nТОШКЕНТ, 12 фев – Sputnik. Шифокорлар ичак фаолиятини тиклашга ёрдам берадиган маҳсулотлар рўйхатини тузишди. Германиянинг Focus.de портали хабарига асосан.\nОлимлар гўшт ва колбаса саломатлик учун хавфли эканлиги ҳақида огоҳлантирди\nРўйхатга кокос, ялпиз, қизил балиқ (лосось), малина ва лимон киритилди.\nКокос асосидаги маҳсулотлар, шу жумладан сут ва йогурт вирус ва бактериялар кўпайишига қарши хусусиятларга эга.\nЯлпиз ичак синдроми аломатларини енгиллаштиришга ёрдам беради – ичак трактини бўшаштиради, оғриқ, қорин шишишини камайтиради.\nТадқиқотчилар, шунингдек, D витаминининг камлиги ва йўғон ичакнинг сурункали касалликлари, масалан, саратон касаллиги билан боғлиқлигини аниқладилар. Олимлар фикрига кўра, Омега-3 кислоталарига бой ёғли балиқ яллиғланиш жараёнини тўхтатишга ва инфекцияга қарши курашадиган бактериялар фаоллигини оширишга ёрдам беради.\nМалиналар таркибида толалар кўп бўлганлиги сабабли ичак учун энг фойдали маҳсулотлар рўйхатига кирди. Бир мева порциясида тахминан саккиз грамм клечаткани ўз ичига олади, бу одамнинг кунлик эҳтиёжининг чорак қисми ҳисобланади. Малинани истеъмол қилиш ич қотиш ва дивертикулоз ривожланишини олдини олади.\nЎз навбатида, лимон С витаминига бой, у танада соғлом бактериал мувозанатни сақлайди ва ичакларни ҳимоя қиладиган коллаген моддасини ҳосил бўлишида муҳим роль ўйнайди.\nОлимлар таъкидлашича, бутун иммунитет тизимининг ишлаши ичак флорасининг ҳолатига боғлиқ, чунки антителлар ишлаб чиқарадиган барча ҳужайраларнинг тахминан 70 фоизи ичак шиллиқ қаватида бўлади. Бундан ташқари, унда яшайдиган бактериялар клечаткани парчалайди ва витамин ишлаб чиқариш учун жавобгар ҳисобланади.


Илҳан Омар: Президент Трамп ҳужумига учраган муслима конгрессвуман " Мен мум тишлаб ўтириш учун конгрессга сайланмадим!" - BBC News O'zbek\nImage caption Конгрессвуман Илҳан Омар\nВидеонинг остида «Ҳеч қачон унутмаймиз» сўзларини ёзган президент Трамп бу билан Омар хонимни аксил-америка кайфиятидаги сиёсатчи сифатида кўрсатишга уринган.\nЎтган йилнинг ноябрь ойида АҚШ Конгрессининг Вакиллар Палатасига Миннесота штатидан сайланган 37 яшар Илҳан Омар 23 март куни Америка-Ислом Муносабатлари Бўйича Кенгаш (CAIR)да сўзга чиқиб, исломофобия ва Янги Зеландияда масжидларга уюштирилган ҳужум юзасидан ўз фикрини билдирган эди.\n11 сентябр воқеалари ҳақида сўзлай туриб, Демократлар партияси вакиласи бўлган Омар хоним «Баъзи одамлар нимадир қилдилар,» деган. Республикачилар бу сўзлари билан Омар хонимни террорчилик хавфи аҳамиятини пасайтиришга уринишда айблаган. Ўз партияси эса конгрессвуманни ҳимоя қилиб чиқиб, жаноб Трампнинг сўзларни контекстдан юлиб олганини таъкидлаган.\nАсли сомалилик қочқин бўлган Омар хоним ҳижобли илк Конгресс аъзоси ҳисобланади.\nТрамп бу муслима аёлдан қаттиқ дакки олди.\n"Мен конгрессга сукут сақлаш учун сайланмадим...Демократиямиз учун курашаман ва уни ҳимоя қиламан", деб твитлади Омар хоним.\n"Қанчалар иқтидорсиз, аҳлоқсиз ва бешафқат бўлмасин, ҳеч бир одам менинг Америкага муҳаббаттимга дахл қилолмайди".\nБунга қадар ҳам у Исроил ва исроилпараст лоббичилар тўғрисида билдирган изоҳлари ортидан антисемитизмда айбланган эди.\nCAIR'да ирод этган нутқи давомида Омар хоним 11 сентябр воқеаларидан сўнг АҚШда мусулмонларга нисбатан совуқ муносабат юзага келганини таъкидлаган:\n«Мана ҳақиқат.Узоқ вақт биз иккинчи даражали фуқаролар сифатида ноқулай вазиятда яшадик ва, очиғи, мен бундан чарчадим ва мамлакатдаги ҳар бир мусулмон бу ҳолатдан чарчаши лозим. CAIR 11 сентябр воқеаларидан сўнг ташкил этилган, сабаби улар баъзи одамларнинг нимадир қилгани ва барчамиз фуқаролик эркимиздан айрилаётганимизни англаб етдилар.»\n9 апрел куни Омар хонимнинг ушбу нутқи консерватив қарашдаги республикачилар ва матбуот назарига тушган.\nРеспублика Миллий Қўмитаси раисаси Ронна Макданиел Омар хонимни "аксил-америка" кайфиятидаги шахс сифатида тасвирлаган.\nМакданиел хонимга кўра, исломий терроризм туфайли 2001 йил 11 сентябр куни 3,000 га яқин америкаликнинг умрига завол етган, «Баъзи одамлар нимадир қилдилар» сўзлари билан эса Омар хоним бу фожиа кўламини пасайтиришга уринган.\nШунингдек, Washington Post нашри CAIR'нинг аслида 11 сентябр воқеаларидан сўнг эмас, балки 1994 йилда ташкил топганини эслатиб ўтган. Омар хонимнинг сўзчиси нашрга конгрессвуман ўз фикрини ноаниқ ифода этгани, нутқида ташкилот аъзоларининг террор хуружи ортидан икки баробарга кўпайганини назарда тутганини билдирган.\n11 апрел куни New York Post нашри ўзининг бош саҳифасида олов ичида қолган эгизак бинолар суратини жойлаштириб, қуйидаги сўзларни ёзган: "Мана сенинг нимадиринг" ва ҳужум ортидан 2,977 нафар инсон ҳалок бўлганини яна бир бор таъкидлаган.\nМазкур бош саҳифа ижтимоий тармоқларни иккига бўлиб юборган. Айрим фойдаланувчилар нашрнинг жасорат кўрсатганига ишора қилган бўлса, бошқалар бундай муносабат учун New York Post'ни қаттиқ танқидга тутган.\n12 апрел куни президент Трамп мақола аввалида тилга олинган видеони ўзининг Twitter'даги саҳифасига жойлаган. Шундан бери бу видео ўн минглаб марта қайта улашилган.\nТанқидлар ва айбловларга қарамай, кўплаб ижтимоий тармоқ фойдаланувчилари Омар хонимнинг тарафини олиб чиққан. Ўтган ҳафта охирида Twitter'да #IStandWithIlhan (#МенИлҳанБиланБиргаман) ҳештеги оммалаша бошлаган.\nДемократлар партиясининг бир қатор машҳур вакиллари жаноб Трампни "бўлгинчилик ва зўравонликни рағбатлантириш"да айблаб, Омар хоним ҳимоясига отланган.\n2020 йилда бўлиб ўтувчи президентлик сайловида иштирок этишини эълон қилган сенатор Берни Сандерс Омар хоним шахсига нисбатан бўлаётган «жирканч ва хавфли ҳужумлар»ни қоралаган.\nСенаторлар Эми Клобушар ва Камала Ҳаррис ҳам президентни нафрат тарқатишда айблаган.\nВакиллар Палатаси спикери Ненси Пелоси эса жаноб Трампнинг 11 сентябр воқеаларига оид таъсирли суратларни ишлатиши нотўғри бўлганини билдириш билан бирга Омар хонимнинг фожиа юзасидан беҳурматлик қилганига ишора қилган.\nКонгресснинг яна бир муслима аъзоси Рашида Тлайиб ва конгрессвуман Александрия Оказио-Кортез демократларни Омар хоним ҳимоясига чиқишга даъват этган.\nЎзини қўллаб-қувватлаётганларга Twitter орқали ташаккур изҳор қилган Омар хонимнинг ўзи танқидлар унинг овозини бўға олмаслигини таъкидлаган.


ҲУШДАН КЕТГАНДА БИРИНЧИ ЁРДАМ КЎРСАТИШНИНГ ЭНГ МУҲИМ КЎНИКМАЛАРИ\nБиринчи ёрдамни ўзини йўқотиб қўймасдан ва тартиб билан кўрсатиш учун қуйидаги қоидаларга риоя қилиш керак:\nўзингиз, жабрланувчи ва ёнингиздагилар учун хавфсизликни таъминланг (масалан, ҳушсиз ётган жабрланувчини ташқи таъсирлар зарарини камайтириш мақсадида хавфсиз ҳудудга олинг);\nжабрланувчининг ҳаётчанлик белгилари (томир уриши, нафас олиши, қорачиқларнинг ёруғликка таъсири)ни ва ҳушини текширинг. Нафас олишини текшириш учун беморнинг бошини орқага ташлаб, унинг оғзи ва бурнига яқин келиш, томир уришини билиш учун эса, бармоқларни уйқу артериясига қўйиш, эс-ҳушини текшириш учун елкасидан ушлаб, қандайдир савол билан мурожаат этиш керак;\nмахсус ходимларни чақириш;\nкечиктириб бўлмайдиган биринчи ёрдамни кўрсатиш. Вазият қандай бўлишидан қатъи назар, қуйидагиларни бажариш керак: нафас йўлларининг ўтувчанлигини тиклаш; юрак-ўпка фаолиятини тиклаш тадбирларини ўтказиш, қон оқишини тўхтатиш ва бошқа чоралар;\nжабрланувчига физик ҳамда психологик қулайлик яратиб бериш, мутахассисларни кутиш.\nКАСБИДАН БАХТ ТОПГАН ШИФОКОР\nШАМПУНЬ ТАНЛАШДА АДАШМАНГ\nДунёда касблар кўп. Инсон қайси касбни танламасин, ўз устида тинимсиз ишласа, бажараётган ишидан ҳузур қилса, албатта, бахтга эришади. Қашқадарё вилояти ИИБ Тиббиёт бўлими поликлиникаси гинеколог шифокори Матлуба Абдуллаева ҳам ана шундай инсонлар тоифасидан.\n✔ 5  12:49, 21.01.2019\nДавр ўзгаришлари шунчалик тез суръатларда содир бўлмоқдаки, инсоният кўп нарсага улгуриш учун уйқудан ҳам воз кечмоқда, уйқусизлик касалига дучор бўлмоқда.\n✔ 5  12:42, 21.01.2019\nСир эмас, баъзан сочларимиз учун шампунь харид қилаётганда қайси турдагиси фойдали эканини билолмай, иккиланиб қоламиз. Бу вазиятга нафақат аёллар, балки эркаклар ҳам дуч келиши аниқ.\n✔ 3  12:41, 21.01.2019\nОРГАНИЗМНИ ЧИНИҚТИРИНГ, СОҒЛОМ ЮРАСИЗ\nОдам организми ўзгариб турадиган ташқи муҳитга мувофиқлашган ҳолда чиниқиб боради. Бирор омил, совуқ, иссиқнинг кўп таъсир этиши ва уларни ошира бориш йўли билан кутилган самарага эришилади. Чунки шундай шароитлардагина организмда мосланадиган ўзгаришлар ривожланади.\n✔ 28  12:02, 14.01.2019\nХурмо таркибидаги (С, РР, Е, А) витаминлар ва (кальций, калий, темир, фосфор, марганец, магний, йод, мис) микроэлементлар авитаминозда, милк касаллигида, қизил қон таначаларининг миқдори камайганда ёрдам беради.\n✔ 21  12:01, 14.01.2019\nУМУРТҚА ПОҒОНАСИ ҚИЙШАЙМАСИН ДЕСАНГИЗ...\nДоим ўтириб ишлашни талаб қиладиган касб эгаларида вақт ўтиши билан гавданинг букчайиши кузатилади. Бунинг олдини олиш учун иш пайти қуйидаги машқларни бажариш фойдадан холи бўлмайди.\n✔ 27  12:00, 14.01.2019


Қалбларда ҳаловат ва эзгу илтижо – HURRIYAT\nҚалбларда ҳаловат ва эзгу илтижо\n12 oy oldin Behzod 462\nҚутлуғ айём — Ийдул Адҳо, яъни Қурбон ҳайити арафасида турибмиз. Юртдошларимиз ёруғ юз билан бу кунни қарши олмоқдалар. Тилларда шукрона, қалбларда буюк бир ҳаловат, эзгу илтижо. Аввало, кириб келаётган бу айём барчангизга муборак бўлсин!\nШу муборак кунларда “Hurriyat” газетаси жамоасини ва у орқали барча юртдошларимизни яқинлашиб келаётган Қурбон ҳайити байрами билан муборакбод этаман.\nМаълумингизки, 2020 йилнинг июль-август ойлари — ҳижрий 1441 йилнинг охирги ойи — Зулҳижжа ойи ҳисобланади. Бу ойда Ислом дунёсининг энг катта муборак байрами Қурбон ҳайити кенг нишонланади.\nАввало, шариатимизда жорий этилган ҳар бир ҳукмни тўлиқ англаб, сўнг уни амалиётга мукаммал татбиқ этиш учун, аввало, унинг луғавий ва истилоҳий маъноларини билиб олиш лозим. Аллоҳ таоло мўмин бандалари зиммасига бадан, тил ва қалб билан бажариладиган ибодатлар билан бир қаторда молиявий ибодатларни ҳам юкладики, бу сизу биз учун раҳматдир. Бу ибодатлар Аллоҳ таолонинг розилигига, раҳмат ва иноятига эришишда муҳим василадир.\nАсли “Қурбонлик” сўзининг луғавий маъноси яқин бўлиш, қурбат ҳосил қилиш маъносини англатади. “Қурбонлик”нинг истилоҳий маъноси эса Аллоҳ розилиги учун ибодат нияти билан муайян кунларда тури, ёши ва бошқа васфларини динимиз белгилаган ҳайвонни сўйишдир.\nҚурбонлик қилишдан асосий мақсад эса илоҳий амрга итоат этган ҳолда, Аллоҳ таолога қурбат, ибодат қилишдир. Қурбонлик Аллоҳ берган неъматларга шукронанинг бир кўринишидир.\nҚуръони каримнинг “Кавсар” сурасида: “Биз сизга, эй Расулуллоҳ, Кавсарни ато этдик. Шундай экан, Роббингизга намоз ўқинг ва қурбонлик қилинг”, дейилади. Муфассирлар ушбу оятлар тафсирида, намоздан мурод — Қурбон ҳайити намози, қурбонликдан мурод қурбонлик сўйиш эканини айтишади. Бундан кўринадики, қурбонлик қилишлик мусулмон, оқил, солиҳ, муқим ва закот беришга қурби етган инсонга вожиб бўлади.\nҚурбонликнинг битта рукни бор, у ҳам бўлса, қурбонлик қилиниши жоиз бўлган ҳайвонлардан бирини Қурбон ҳайити кунларида Аллоҳ ризолиги учун сўйишдир.\nҚурбонлик сўйишда бундай ният қилинади: “Ё Роббим, шу ҳайвонни Сенинг розилигинг учун сўйишга ният қилдим. Ўзинг даргоҳингда қабул айла!” Сўнг: “Бисмиллаҳи Аллоҳу Акбар”, деб қурбонлик сўйилади.\nҚўй, эчки, қора мол, қўтос ва туя каби ҳайвонлардан қурбонлик қилинади.\nБизнинг Ҳанафий мазҳабимизда қўй бир киши учун, қора мол ва туя бир нафардан етти нафаргача кишилар номидан сўйилса ҳам бўлаверади.\nҚурбонлик қилинадиган ҳайвонларнинг ёшлари ҳам китобларимизда баён қилинган. Қўй — 1 ёшли, қора мол — 2 ёшли, туя эса — 3 ёшли бўлиши керак. Эчки-қўйларни бир киши, қорамол ва туяни бир неча киши қўшилиб, қурбонлик қилиши мумкин.\nҚурбонлик қилинадиган ҳайвоннинг сифатлари\nҚўйдан жазаъ — олти ойлик ва санний, ундан катта ёшдагиси қурбонликка ярайди. “Санний” деб бир ёшли қўй ва эчкига, икки ёшли молга ва беш ёшли туяга айтилади. Олти ойлик қўйни қурбонлик қилиш, ундан каттасига кучи етмаганда айтилган.\nБаро розияллоҳу анҳудан қилинган ривоятда: “Набий солаллоҳу алайҳи ва саллам: “Тўрт нарса қурбонликка жоиз эмас: 1. Ғилайлиги очиқ-ойдин ҳайвон. 2. Касаллиги очиқ-ойдин ҳайвон. 3. Чўлоқлиги очиқ-ойдин ҳайвон. 4. Мияси чатоқ ҳайвон”, дедилар”, дейилади.\nҚурбонликка яроқсиз ҳайвонлар\nКўр, тишларининг аксарияти тўкилган, қулоқлари ёки қуйруғининг ярмидан кўпи кесилган ёки тушиб қолган, елинлари қуриб қолган, қулоқлари ёки қуйруғи туғилганидан йўқ бўлган ҳайвонлар қурбонликка ярамайди.\nҚурбонлик гўшти тақсимоти\nУламолар, қурбонликнинг гўштини учга бўлиб, бир қисмини ўзи ейиши, иккинчи қисмини камбағалларга, яъниким эҳтиёжмандларга бериши, учинчи қисмини сақлаб қўйиши яхши, дейдилар. Атрофда муҳтожлар кўпайганда эса уларнинг риоясини қилиш зарур.\nҲайвоннинг ейиш мумкин бўлмаган жойлари\nОққан қони. 2. Эркаклик жинси. 3. Урғочилик жинси. 4. Тухумлари. 5. Сийдик халтаси. 6. Ғуддаси (тери билан гўшт орасида ҳосил бўлган шиш, без). 7. Ўт пуфаги.\nШериклик асосида қурбонлик қилиш:\nБир киши ёлғиз ўзи қурбонлик қилиши жоиз бўлгани каби, шериклик асосида ҳам туя, қора мол (сигир, ҳўкиз, қўтос)га етти кишини шерик қилиши мумкин. Шерикларнинг барчаси қурбонлик ва ибодат ниятида қурбонликка қўшилиши шарт.\nҚурбонликка аталган ҳайвоннинг ҳеч бир жойини сотиб бўлмайди.\nЗакот берувчи ва қурбонлик қилувчи ўртасидаги фарқ\nШу ўринда, закот ва қурбонлик орасидаги нозик қирра ҳақида айтадиган бўлсак, мазҳабимизда закот беришдан аввал нисобга етган мол бир йил ўзгармасдан туриши шарт қилинган бўлса, қурбонлик қилиш учун нисобга етган моли уйда бир йил туриши шарт эмас. Қурбон ҳайити байрами арафасида ёки қурбонлик қилиш мумкин бўлган кунлари моли нисобига етса, қурбонлик қилиши вожиб бўлади.\nЯна бир тарафи, пулдор, моли нисобига етган одам мусофир бўлиб қолса, унга қурбонлик қилишлик вожиб бўлмайди. Мабодо сафарга кетаётган одам молига васийлик қиладиган одамга: “Агар мен сафарда бўлиб қайтолмай қолсам, қурбонлик қилинглар”, деса амалга оширса бўлади. Аммо бу сўзни айтмаган бўлса, бўйнидан соқит бўлади.\n“Бас, Роббингга намоз ўқи ва жонлиқ сўй” (“Кавсар” сураси, 2-оят), дея марҳамат қилган ва эвазига улуғ ажрларни ваъда қилган Аллоҳ таолога битмас-туганмас ҳамду санолар бўлсин.\nҲар бир инсон шу нарсани қалбан англаб етиши жоизки, аслида Аллоҳ таоло бизнинг қурбонликларимизга муҳтож эмас. Биз эса доимо Роббимизнинг иноятига, раҳмати ва мағфиратига муҳтожмиз. Муқаддас ояти каримада: “Аллоҳга (қурбонлик) гўштлари ҳам, қонлари ҳам етиб бормас. Лекин у зотга сизлардан тақво етар” (“Ҳаж” сураси, 37-оят), дея марҳамат қилинган.\nЗеро, “Кимки хурсандчилик, савоб умидида қурбонлик қилса, қурбонлиги унга дўзахдан парда бўлади” (Имом Табороний ривояти), деган суюкли пайғамбаримиз Муҳаммад соллаллоҳу алайҳи васалламга минг-минг бора саловатлар бўлсин!\nМаълумки, бугун бутун дунёда бўлгани каби, азиз ватанимизда ҳам хавфли ўлат — коронавирус балоси қанчалик заҳмат, қийинчилик туғдирмоқда. Минг-минглаб юртдошларимиз ана шу дард билан оғриб, минг афсуслар бўлсинким, бир қанча ватандошларимиз хасталик туфайли вафот этди.\nМеҳрибон ва раҳмдил Аллоҳдан тез кунларда ана шу балони даф этишини сўрайлик. Яна олдинги вақтлардагидек хотиржам ва осойишта дамлар ато этсин.\nИлло, шу қутлуғ Қурбон ҳайити кунларида улуғ амалларимизни адо этар эканмиз, Тангри таоло иноятидан бенасиб қолмасликни сўраб дуолар қилайлик.\nЭнди шу ўринда юртдошларимиздан Қурбонликка оид турли саволлар бўлиб туради. Фурсатдан фойдаланиб, уларнинг айримларига жавоб қилсак:\nСавол: Қурбонликка аталган пулни эҳтиёжмандларга садақа қилса бўладими?\nЖавоб: Бўлмайди, албатта, Қурбон ҳайити куни жонлиқ сўйиш лозим.\nСавол: Қизим учун Қурбон ҳайити куни ақиқа қилмоқчи эдим. Қўй сўйганда ақиқага деб ҳам ният қилсам бўладими?\nЖавоб: Қурбон ҳайитида қурбонлик қилинг. Қурбонлик — қодир бўлган кишиларга вожиб амал, ақиқа эса ихтиёрийдир.\nСавол: Қурбон ҳайитида қурбонлик қилмоқчи эдик. Умуман, оила катта бўлса, қурбонлик гўштининг ҳаммасини олиб қолса бўладими?\nЖавоб: Қурбонлик қилувчи инсон Аллоҳ таолонинг розилиги учун жонлиқ сўяди. Оила катта бўлса ҳаммасини олиб қолиш ҳам жоиз, муҳтож инсонларга ҳаммасини тарқатиши ҳам жоиз.\nСавол: Биз кўп қаватли уйда турамиз. Ғайридин қўшниларимизга ҳам қурбонлик гўштидан берсак бўладими?\nЖавоб: Албатта, бўлади.\nТошкент шаҳридаги Ҳазрати Имом жомеъ масжиди\nNext 1 октябрь – Ўқитувчи ва мураббийлар куни


Кимга аза, кимга тўй… - Huquq.uz\nКимга аза, кимга тўй…\n17:18 - 26.11.2020\nБутун дунёга тарқалган коронавирус кўпчиликни ваҳимага солиб қўйди. Одамзот бошига тушган бу синов айримларга сабоқ бўлиб, тўғри йўлга ўтишига туртки бўлган бўлса, айримлар вазиятдан фойдаланиб қолишга ошиқди.\nЗоҳид Содиқов (исм-фамилиялар ўзгартирилган) Самарқанд вилояти санитария-эпидемиология назорати бошқармасининг Самарқанд тумани филиалида ишлайди. У жисмоний ва юридик шахслар санитария ва эпидемиология қоидаларини бузган тақдирда маъмурий жавобгарлик тўғрисида баённома расмийлаштириш ва уни вилоят ДСЭНБга юборишга масъул.\nБир куни Жамол ўзининг «Кобальт» машинасида тиббий муолажа олаётган хотинини олиб кетаётганди.\nГагарин кўчасида уни ИИБ ЙҲХБ ва ДСНЭБ ходимлари тўхтатишди. Карантин қоидасини бузганини айтиб, ҳужжатларни расмийлаштиришди ва машинани жарима майдонига жойлаштиришди.\nШундан сўнг Жамол бир танишининг тавсияси билан санитария-эпидемиология назорати ходими Зоҳиднинг олдига борди. Бўлган ҳолатни, хотини ҳомиладор эканини айтиб, машинасини олишга ёрдам қилишини сўради.\n– Майли, ёрдам қиламан, лекин пул бермасангиз иш ҳал бўлмайди.\n– Қанча беришим керак?\n– Аслида сиз содир этган қоидабузарлик учун базавий ҳисоблаш миқдорининг 20 бараварига тенг жарима солинади. Мен бошлиқ билан гаплашиб, жарима миқдорини беш бараварга тушириб, машинангизни жарима майдонидан чиқариб бераман. Эвазига бир миллион сўм берасиз, мен уни бошлиққа бераман, – деди Зоҳид ўз нафси учун бировнинг номини сотиб.\nЖамол бу таклифга рози бўлиб, Зоҳиддан телефон рақамини олди. Кейинги кун қўнғироқ қилиб, иши нима бўлаётганини сўради.\n– Бошлиқ билан гаплашдим, юрист ҳужжатларни кўриб беради. Сиз душанба куни жаримани тўлаб келинг, – деди Зоҳид.\nЖамол ўша куни банкка бориб 1 млн. 115 минг сўм жаримани тўлади, тўлов чекини олиб Зоҳиднинг ёнига борди. Кейин улар қолган ҳужжатларни ҳам тўғрилади. Иши битгач, Жамол ваъда қилганидай 1 млн. сўмни Зоҳидга узатди. У қўлидаги пакетга солишини имо қилди.\nЗоҳидни ишхонасига олиб бораётган Жамол «битта сув олиб келай» деб машинасини тўхтатиб дўконга кириб кетди. Шу пайт машина олдига бир неча киши келиб, ўзларининг ИИБ ходимлари эканини, Жамолнинг аризасига кўра тадбир ўтказилаётганини билдириб, хизмат ҳақи эвазига олган пулини холислар иштирокида ҳужжатлаштириб олишди. Хизмат мавқеидан фойдаланиб пора олган Зоҳид Содиқов суд ҳукми билан 2 йил мансабдорлик ва моддий жавобгарлик лавозимларида ишлаш ҳуқуқидан маҳрум қилиниб, 4 йилга озодлиги чекланди.\nСамарқанд шаҳар прокурорининг катта ёрдамчиси\n10:05 - Бугун\nЭшик қоққан яланғоч одам\n17:15 - 13.05.2022


Россиядаги муҳожирлар Ўзбекистонга доллар юборишдан чўчимоқда\nЎзбекистонда хорижий валюта айирбошлашга жорий этилган чекловлар чет элдан долларда пул жўнатувчи ўзбекистонликларни ташвишга солиб қўйди. Хусусан¸ Россиядаги муҳожирларнинг аксари уйга доллар юборсак долларда берармикан, деган ўйда пул жўнатишга иккиланиб турганликларини айтишмоқда.\nРоссиянинг Калуга шаҳридаги заводларнинг бирида ишловчи фарғоналик 37 яшар Акбаржон ва у билан бирга ишлаётган ҳамюртлари Ўзбекистонга пул жўнатишга иккиланиб турганини айтади:\n- Ҳайрон бўлиб турибмиз. Юборган пулимизни давлат курсида берадиган ёки алмаштириб берадиган бўлса бу бизга маъқул бўмайди-да. Ёнимда турганлар ҳам ҳайрон бўлиб турибди, жўнатайликми, жўнатмайликми, нима бўлар экан, деб. Чунки, Ўзбекистонда эртага қуёш чиқиб туриб, қор ёғивориши мумкин. Давлат курсида берадиган бўлса, пулни бу ерда тўплаганимиз маъқул, дейди Акбаржон.\nСанкт-Петербург шаҳрида меҳнат қилаётган хоразмлик Азамат ҳам янги тартиб жорий қилинганидан буён Ўзбекистонга пул жўнатишга қўрқаётганини айтади:\n- Шу янги тартиб чиқдию, пул жўнатишга ўйланиб қолдим. Ҳозир ойлигимни юбормай, ўзим билан ушлаб турибман. Нима бўлишини билмаймиз, ҳеч ким аниқ гапни айтмаяпти, дейди Азамат.\nМосквада ишлайдиган андижонлик Суҳробжон эса Ўзбекистонга жўнатилган долларни у ердаги банклар долларда бериш-бермаслигини синаб кўриш учун оиласига 200 АҚШ доллари жўнатиб кўрганини айтади:\n- Биз ҳам оз-моз ўйландик. Кейин озроқ “Золотая карона” орқали жўнатиб кўрдик. 200 АҚШ доллари юборувдим, Ўзбекистондаги банк долларда берди. Энди ҳозир берaяпти экан, лекин эртага нима бўлиши қоронғу. Оғир меҳнат билан топилган пулни ким ҳам энди Ўзбекистон сўмига расмий курс билан алмаштирар эди, “қора бозор”га қараганда давлатни курси анча паст-да, дейди Москвада ишлайдиган Суҳробжон.\nХавотирларга асос йўқ\nРоссиядаги етакчи пул ўтказиш тизимларидан бири ҳисобланган “Золотая корона” ширкати вакиллари Ўзбекистонга пул қайси валютада жўнатилса шу валютада берилишини кафолатлашлари ҳақида маълум қилишди.\n- Жуда кўп ўзбекистонлик мижозларимиз шу ҳақда сўрашаяпти, яна бир бор айтамиз Ўзбекистонга қанақа валюта жўнатилса шу валютада берилиши керак. Биз буни Тошкентдаги ҳамкорларимизга боғланиб аниқлаштирдик. Ҳеч қанақа муаммо йўқ, дейишди. Долларда юборилган бўлса долларда беришади, рублда бўлса рублда, дейди “Золотая карона” ширкати ходимаси Юля Белковская.\nРоссиядаги “Контакт” пул ўтказиш тизими вакиллари ҳам ўзбекистонлик мижозларини ҳеч иккиланмай пул жўнатишни тавсия қилмоқда:\n- Долларда юборсак, долларда олишадими, деб кўп сўрашаяпти. Албатта, долларда олишади. Ўзбекистонда бирон ўзгариш бўлса биз мижозларимизни ўзимиз хабардор қиламиз, деди “Контакт” ходими Светлана Долматова.\nЎзбекистондаги “Капиталбанк” ҳамда “Узпромстройбанк” расмийлари ҳам четдан юборилган пуллар эгаларига қандай валютада бўлса¸ шу валютада берилаётганини тасдиқлашди.\nБугунги кунда Марказий банк бир АҚШ долларининг сўмга нисбатан қийматини 2004.36 сўм қилиб белгилаган. “Қора бозор”да эса бир долларни 2650 сўмга алмаштириш мумкин.\nЎзбекистонга пул жўнатмалари камайгани йўқ\nРоссиядаги етакчи пул ўтказиш тизимларидан бири ҳисобланган “Золотая корона” ширкати вакиллари Ўзбекистонда жорий этилган хорижий валюта айирбошлашга доир ўзгаришларга қарамай¸ бу мамлакатга пул жўнатмалари миқдори камаймаганини айтишмоқда:\n- Ҳозир сўнгги ўн кунлик бўйича аниқ статистик маълумотларни бера олмайман. Лекин Ўзбекистонга пул жўнатиш камайгани йўқ. Ҳар кунгидай, келишaяпти, юборишaяпти. Чунки Ўзбекистонга пул жўнатиш тартиби ўзгаришсиз қолмоқда, доллар юборса долларда олади, рубл бўлса рублда, деди “Золотая кoрона” ширкати ходимаси Юля Белковская.\nЎтган йил давомида “Золотая корона” пул ўтказмалари бўйича Россиядан Ўзбекистонга 2 миллиард доллардан ортиқроқ пул маблағи ўтказилган.\n“Золотая корона” пул ўтказмалари тизими Ўзбекистоннинг 170 дан зиёд аҳоли пунктларида 1000 га яқин шохобчага эга.\nРоссиядаги “Контакт” пул ўтказиш тизими вакиллари ҳам Ўзбекистонга пул жўнатиш суръати пасаймаганини айтишди.


Нурали Қобул. Булар элнинг боласи (парча) | www.ziyouz.uz\nБош саҳифа Ўзбек насри онлайн антологиясиНурали Қобул (1950)Нурали Қобул. Булар элнинг боласи (парча)\nТонг отар, кун ботар, умр ўтар эди…\nТуркистон тизмалари этакларига бу сана куз кеч кирди. Дастлаб ёнғоқ япроқлари сарғайиб, куздан илк мужда берди. Сариқдан қаҳва тусига кирган барглар салқин мезон эпкинларида чирт-чирт узилиб, она оғочдан узоқлашар, шамол уни кучи етгунга қадар учириб кетар эди.\nАзамат ёнғоқларга ҳавас билан қараб тургандек кўкка бўй чўзган зардолилар аввал сарғиш, сўнгра олтинранг қизғиш тусга кирган баргларини яна бир икки ҳафтача тутиб турадигандек қилт этмасди.\nТурналарнинг иссиқ ўлкалар томон йўлга тушишларига ҳали бир оз вақт бор, қарғалар эса ҳадемай қиш келишидан дарак бериб, ҳайдов бўлиб қолган бедапоя ва ангорларда бемалол лапанглашишар, виқор билан тўрт тарафга қараб қўйиб, ер чўқилашарди.\nОдатдагидек эрта туриб, бомдод намозини ўқиган амир Муҳаммад Тарағай Баҳодир ҳовлига чиқиб наридан бери юраркан, кўчадан киришда, соғ тарафдаги хонада ихлос ва эътиқод билан намоз ниятини қилаётган ўн тўрт ёшли ўғли Темурнинг хатти-ҳаракатини кузатганча, жойида туриб қолди. Амир бу яқин вақт орасида бунчалик меҳр-муҳаббат билан яратганга илтижо қилган кишини учратганини эслай олмади. Нигоҳи тушган ҳолат ва манзарадан шу қадар таъсирландики, беихтиёр бўғзига хўрсиниқ келиб, кўзи ёшовлади.\n— Эгамга шукр! Авлодимнинг қалбига шул қадар Оллоҳ меҳр-муҳаббатни солганига шукр! Иншооллоҳ бундай эътиқодли фарзанд ҳаёт йўлида адашмагай! Ўзинг шафқатингдан дариғ тутма, Эгам! Элу улус баробарида бизни ҳам ёрлақагин! Ло илоҳа иллололоҳ, ашшуаданан Муҳаммадур расулуллоҳ!\nАмир оҳиста сўзларкан, юзига фотиҳа тортди. Бармоқлари беихтиёр кўз ёшларини артиб кетди. Сўнгра, қўлрўмолчасини олиб, куз тонгининг салқинидан ёшланган кўзларини артаётгандек бўлди.\n— Ассалому алайкум, қиблагоҳ!\n— Ваалайкум ассалом, авлодим! Оллоҳ ибодатингни қабул этсин! — деди ўнг қўлини кўксига қўйганча отасига термулиб турган ўғли Темурбекка қараб. — Яратган Оллоҳим шу беғубор тонгда пок юрак ила қилган илтижоларингизни қабул этсин! Барча қатори бизни ҳам меҳр-мурувватидин дариғ тутмасун! Омин!\nОта-ўғил баробар юзларига фотиҳа тортдилар. Сочларига оқ оралаб, полвонсифат елкалари ихчам тортган, узун-узун қўлларининг томирлари ўйнаб, қиёфасида кексалик аломатлари кўриниб қолган амир шундай дея беихтиёр бош фарзандини оҳиста бағрига босди. Яна кўнгли тўлиб кетди. Ўғил ҳам отасини бағрига босганча сукут сақлаб турар эди.\n— Вой, саҳармардондан бир-бирини бағрига босган ота-боладан айланайин!\nҲовлига чиққан Тегина хоним ота-боланинг бу ҳолатини аввал тушунмай, бир лаҳза сукут қилган, маънисига етгач, меҳри товланиб кетган эди. Одам боласи ҳам бу қадар меҳр-муҳаббатли бўладими?!\nВой кўзларининг дардини олай Темур болам! Отагинасининг ягона орзу-умиди, армони! Тангрим ёмон кўзлардан асрасин сени!\nТегина бегимнинг бу илиқ ва аллаловчи сўзлари улар руҳиятидаги ҳолатга шу қадар мос эдики, онаси яна бир оз шу оҳангда сўйласа Темурнинг ичидан тўлиб тошган бир йиғи бўғзидан отилиб чиқадигандек эди.\n— Сафар олдидан ота-бола бир-биримизни бағримизга босдик-да, энаси. Инсон зоти бир-бирини соғиниб яшамас экан, унинг ҳаётида завқу шавқ қолмайди, — деди амир хонимнинг сўзларига жавоб қилган бўлиб ҳамон рўмолчаси билан кўз ёшларини артаркан.\n— Отанг ўзи шунақа, болам! Кўнгли бўш. Сал нарсага кўзининг ёши оқиб кетаверади. Лекин сен отангга ўхшама! — Тегина хоним табиатан зийрак ва зукко, гапга чечан бўлса-да, кўп гапиравермас, эри, нозиктаъб Тарағай Баҳодирнинг кўнглига хуш ёқадиган пайтлардагина очиларди. — Кўнгилчанг бўлсанг, ҳамма нарсадан қуруқ қоласан. Мана отанг, бекликка хон фамонини ола туриб, уни бировга бериб ўтирибди! Бу кишим билган қон-қариндошликни улар ҳисобга олишгани йўқ!\n— Қўй, энаси, бунақа гапларни! — Тарағай Баҳодир ўғлининг олдида хижолат чекиб, хотинига танбеҳ берди-ю, лекин унинг гапларидан оғринмади, қайтага ўғли билан шу мавзуда суҳбатлашиш имкони туғилганидан хурсанд бўлди. — Худо ризқингни бутун қилса бекмисан, амирмисан фарқи йўқ. Муҳими, худо ярлақамоқдан қўймасин! Яхшиси, бизга нонушта ҳозирла. Бекзода ўғлинг билан бир Атабек амакимизни кўриб келайлик. Анча бўлди кўришмаганимизга. Ҳозир йўлга чиқсак, шом намозига қадар етиб борсак ажаб эрмас…\n— Амакингизни кўришга фақат сиз борасиз. Туманли бойман деб ул киши бизнинг тарафларга фақат тўю маракада келадилар, — оғриниб сўзлади Тегина хоним.\n— Ҳа энди, ул кишининг ёшлари улуғ. Шундай экан, биз у кишини бориб кўрмоқ ва ўғлимиз Темурбекни таништириб қўймоқ мажбуриятидамиз. Бу эскидан, ота-бобомиздан қолган урф-одатдур, энаси. Ҳамма нарсани мендан яхши биласану, ҳеч нарсани билмагандек такрорлайверасан.\n— Болаларингиз ҳам билсин, дейман-да. Болага бошдан тушунтирмоқ, қулоғига қуймоқ лозим. Шукрлар бўлсинким, Темурбек мана эр етай деб қолди. Баландни пастдан, оқни қорадан, дўстни душмандан энди ажратмоғи лозим. Тегишли гапларни ўз вақтида қулоғига қуйиб қўйингки, йўлидан адашмасин. Чунки обрў ошдан, ғавғо қариндошдан, дейдилар.\n— Ҳақсан энаси, ҳақсан. Ҳақ бўлмасанг ҳеч бир қўнуда оғиз очмайсан. Бу одат сенга раҳматли отамиз, шайхулислом ҳазратларидан ўтган. Сен йўл кўрсат, мен насиҳат берайинким, боламиз одам бўлсин. Элнинг олдида юрсин. Улуғ авлод-аждодлари шаън-шавкатини сақлай билсун!\nТегина бегим отасини эслаб бир энтикди. Бухоро шайхулисломининг қизи Тегина бегим тақво билан бирга табиий фанлардан ҳам савод чиқарган, шу боис, Темурбекнинг чуқур билим олишига хайрихоҳгина бўлиб қолмай, шахсан ўзи назорат ҳам қиларди.\n— Меҳмонхонада нонушта ҳозир, сиз яхши кўрган қуртавадан қилдирдим. Кечгача сув ичиб кетаверасизлар, — ота-ўғилни емакка даъват этди Тегина бегим.\n— Тўриқ билан Саманни сафарга ҳозирла, — Қулмон отчига иш буюрди бек меҳмонхона томон юраркан. — Чой-пой ичдингми?\n— Ичдим, бек оға. Энам аввал бизнинг қорнимизни тўйғизадилар. Оллоҳ ул кишимдан рози бўлсин!\n— Сендан-да эгам рози бўлсин, Қулмон! Энанг дўсту душманга бирдек яхшилик тиловчи инсон. Тили ўткирроқ бўлса-да, юрагида ёмонлиги йўқ. Отларга амирона эгар-жабдуқларни ур. Ёлларини тара. Кўп сув ичирма!\nБек шундай деб нонушта ҳозирланган меҳмонхона томон юрди. Ортидан ўғли ва хоними ҳам кирди. Тегина бегим юмшоқ эчки жунидан тикилган дастурхонга қозонда қотирилиб, ўчоқда тобланиб пишириладиган туркпатирни ўраб қўйган эди. Хона сут ва сарёғга қорилиб пиширилган патирнинг исига тўлган, бу ҳид меҳмонхонанинг болор ва вассажуфтлари тоғ арчасидан бўлганлиги учун доимо анқиб турадиган арча ҳиди ила уйғунлашиб, ғаройиб бир бўй таратар эди.\nТегина бегим каттакон лагандек келадиган иссиқ патирнинг ўртасига бир кувилик сариёғ қўйди. Хонадон аъзолари тузланган, қоринда сақланадиган сариёғ ейишга одатланишган. Тегина хоним баҳордан бошлаб, ўзи хизматчиларнинг бошида туриб, ёғли қатиқдан куви пишар, олинган ҳар бир юмалоқ ёғни суви сирқиб кетгунга қадар қўлда чекиб, меъёрида тузлангандан сўнг, янги сўйилган қўйнинг обдон тузга бўктирилган қоринига ҳаво кирмайдиган қилиб жойлар эди. Омборхонанинг ертўласида қишлик учун камида йигирма қорин ёғ турарди.\nДастурхонга сарёғ қўйилган қуртава келтирилди. Тегина бегимнинг ошчилари емак ҳозирламоқ борасида ҳассос эдилар. Буларнинг барчасига ошчиликни хонимнинг ўзи ўргатар, емак ҳозирламоққа табиатан уқуви йўқ қизларни оиланинг бошқа ишларини бажармоққа йўналтирар, тирикчилик учун юмуш истаб келган ҳеч бир кимсани бўсағадан умидсиз қайтариб юбормас эди.\n— Бул мусофирпарварлигингиздан сўнг бек жаноблари сўядиган қўйлар ҳам ейилмай қолиб кетадиган бўлди-ку, энаси, — деди амир ҳузур қилиб патирдан еяр экан.\n— Бой зоти шунақа. Дастурхонга қўйганини қанчалик емасангиз шунчалик хурсанд бўлишади, — одатдагидек хўжасига ҳазил қилди бегим. — Сув ҳам қаттиқ ерда туради. Юмшоқ ерга тез сингиб кетади.\n— Э-э, сизга бир гап деб бўлмайди-да энаси, — одатига кўра, ҳазил-мутойиба ёки жиддий бирор масалани сўзлашганда хонимини сизлар эди бек. — Бойларнинг бариси ҳам шундай бўлмаса керак. Мана ўзингиз ҳам бой хотинисиз. Қўлингиз ва кўнглингиз беғубор осмондек очиқ, — умр йўлдошига меҳри товланиб сўзлади амир ва қўшиб қўйди. — Аммо қуртавани боплабсиз, ҳидидан билиниб турипти.\n— Қуртавани ҳеч ким раҳматли энангиздек ҳозирлай олмас эди, — деди бегим сопол косадаги қуртавани хўжаси олдига ўз қўли билан қўяр экан. — Раҳматли қайнонам уни маромида қайнатишни билар эдилар. У кишим шундай иситардиларки, чалоб ҳам иримас, пиёз ҳам тобида сўлар эди. Сарёғни эритиб, тўртасини ёғлоғи остида қолдириб, бетидаги кўпигини қуртава юзига солар эдилар. Қуртава қилмоқни мен ул кишимдан ўргандим. Бизнинг Бухоройи шарифда қуртава одатий емак эмас эди.\n— Қуртаваю туркпатир бизга ўхшаган саҳройи қавмларнинг емаги. Сиз шаҳарликлар сабоҳ нонуштада ҳусайни узум билан обинон ёки қаймоқ билан обинон ейсизлар, — хотинининг оғзидан гапини олди амир Муҳаммад ва беихтиёр, Тегинахонимга уйлангандан сўнг бўлиб ўтган бир воқеани эслади.\nБегимнинг келинлик чилласи чиқмаган пайти эди. Айвонда ёш амир, онаси ва келин нонушта қилишар, ҳовлидаги садақайрағоч остида уч нафар хизматчи ҳам чой ичмоққа ўтирган эди. Ошчи қиз хонадон соҳиблари суфрасига пишган қаймоқ, нон, сояки майиз, ёнғоқ ҳамда шинни келтирди. Хизматчилар дастурхонида эса обинон, шинни ва хом қаймоқ бор эди.\nҚайнона чойни ичиб бўлиб уйга кириб кетганида Тегина бегим беихтиёр, бироз қизаринқираб эрига юзланди.\n— Айбга буюрмасангиз, бир сўз демоқчи эдим, — деди хижолатдан терга тушиб.\n— Сўзланг, бегим, — деди ёш амир келинчакни хижолатга солган не эканлигига ҳайрон бўлиб, унга тикиларкан.\n— Биз бироз янглиш иш, қилмоқдамиз амирим, — деди зўрға тили айланиб.\n— Сўйланг! Не янглиш иш қўлимиздан келса тузатайлик, — чой ичаётган пиёласини қўлда тутганча хонимининг юзига қараб қолган эди бек.\n— Биз ўзимиз ниманики есак, қўл остимиздаги кишиларга ҳам шуни бермоғимиз лозим. Улар биз нималар еганимизни кўриб туришибди. Отамиз: ўзингга ниманики раво кўрсанг, яқинларинг ва қисмати сенга боғлиқ одамларга ҳам шуни лозим кўр, деганлар.\n— Не демоқчилигингизни англадим, бегим. Бугундан бошлаб бу хонадонда ким не емак-ичмаклиги, хуллас, оиланинг озиқ-овқат ила илгили увол-савобини бўйнингизга олишингизни сўрайман. Зотан, энамлар ҳам сизни бироз бизнинг шароитимизга ўрганишингизни беклаб турган бўлсалар керак.\nШу-шу бу гап эр-хотин орасида ҳазилу чин аския, мутойиба мавзусига айланиб қолди. Хоними гоҳида хизматчиларга қаттиққўллик қилганида бек хонимнинг ўша гапига оҳиста писанда қилар эди.\n— Хуллас, беку бекзода тўнларимизни кийиб йўлга чиқамиз, ўғлим. Йигит юрса йўли очилади, дейдилар. Сиз юрт кезинг, одам танинг. Шунда одамлар ҳам сизни танийдилар. Тан оладилар. Мусофир бўлмасдан мусулмон бўлмайсан, ҳам дейдилар. Ҳақиқий дўст саёҳат чоғи, оғир-енгил кунлари синовдан ўтади. Боиси дўстликнинг қадру қийматини билмаган киши инсонликни-да жойига қўя олмайди. Мени сизнинг уруғимизнинг кекса, таниқли кишилари билан таништириб, улар суҳбатларини олмоғингизни истайман. Улар ғанимат инсонлардир. Ҳаётимда бир нарсага иймон келтирдимки, шу сўзларимни қулоғингизга қуйиб олинг ўғлим, бу ёруғ дунёда молу мулкинг ёки пулинг тугаб қолганида, хоҳ яқин, хоҳи бегона бўлсин, ундан қарзга бирор нарса ёки ақча олиб туришинг мумкин. Ақл-ҳуши жойида одамни бирор нарсага муҳтож бўлиш, ҳаётидаги етшмовчиликлар ҳам издан чиқара олмайди. Ҳаракат қилса инсон боласи очидан ўлмайди. Бироқ ҳаётда инсон каби яшашингда, йўлчи бўла оладиган, оғир кунларингда ҳақиқий тўғри маслаҳатни бера биладиган инсонни топиш мушкул экан. Боиси, ҳар қандай боши юмалоқ, бути айри одам ҳам бугундан эртасини кўравермайди. Ҳар кимда ҳам тўғри яшай билиш закоси такомилга етган бўлавермайди, болам.\nЎспирин амирзода етти ёшли Саманнинг нақшли эгари қошини чап қўли билан маҳкам тутганча, отасининг сўзларини жон қулоғи билан тинглаб борар эди. Отаси минган ўн ёшли зотли Тўриқ Самандан икки қадамча олдинда борар, ўзининг ва эгасининг йўлбошчилик мавқеини таъкидлагандек, ён-верига солланиб бош ташлар, ёлларини силкитиб виқор билан йўрғалади. Темурбек минган Саман ҳам ундан қолишмас, эгасини ўз устида гўёки денгизда сузаётган қайиқ каби оҳиста чайқалтираётганга ўхшарди. Узангига салгина оёқ тираса, орқаси эгарга тегмай ҳавода муаллақ учиб бораётгандек ҳис этарди ўзини. “Дарвоқе бекорга отнинг деви бор, демайдилар. Бу жонивор ўзига инсон каби муносабатда бўлмоқни истайди ва ана шу эътиборга бир неча ҳисса ортиқ садоқат билан жавоб қайтаради”, хаёлан фикр қилди Темурбек.\nТоғ этаклари, яйловлар, буғдой арпаси ўриб олинган сайхонликлар кузнинг оч сариқ рангига бурканиб, кишини ўйга толдирадиган бир қиёфага кирган, қиш ташвишига тушган тўрғайларнинг чулдираши эшитилмас, чўққилардаги қорлар эриб кетганлигидан ўзани торайиб ингичка тортиб қолган сойлар шарқираши қулоққа чалинмас эди.\nҲар сой ёки ирмоқчани кесиб ўтишганида отлар сув ичмоқчи бўлар, соҳиблари бунга изн бермай, сувлиқни тортишарди. Терлаб келаётган отга сув ичирмайдилар. Совуб, ҳовридан тушгандан кейингина суғорса бўлади. Акс ҳолда, бебаҳо зотдор тулпордан ажраб қолиш ҳеч гап эмас. Отнинг ичи куйиб, тил тортмай ўлади.\n— Боя волидангиз сўз очган фармон хусусида сизга билги бериб қўймоғим лозим, ўғлим. Токи, сиз бир қориндан талашиб тушган акам Ҳожибек Барлос ила орамизда бўлиб ўтган воқеаларни ҳар кимдан эшитиб ҳайрон бўлиб юрманг, — дея ўғлининг дилидаги саволга жавоб бермоққа киришди амир Муҳаммад.\n— Дарвоқе, анчадан бери бу гап қулоғимга чалиниб юради, Қиблагоҳ. Бироқ сўрамоққа журъатим етмайди, — дея Саманни ниқтаб, отасига яқинлашди бекзода.\n— Маълумингизким, биз, амакингиз билан шу юк зиммамизга тушгандан бери биргаликда, ўзимизнинг туркий барлос қавмимизни бошқариб келамиз. Барча амиру умаро каби улусимиз билан биргаликда Мовароуннаҳр султонларининг ички ва ташқи ишларида, лозим бўлганида урушу савашларида бирдек қатнашамиз. Бундан ўн тўрт йил бурун султон Элчиғдай қўшини сафида Кебакхонга қарши савашдик. Ҳал қилувчи жанг мен бошчилик қилган минглик чекига тушди. Яратганга беадад шукрлар бўлсинким, юзимизни ерга қаратмади. Султон ҳазратлари жангу жадал ғолиби деб мени ва черигимни эълон этди. Ҳамда менга Баҳодир унвонини берди. Хон ҳазратларининг тақдирномаси бу билан чекланмади, Кеш ҳокими этиб тайинлади. Кешда акам Ҳожи Барлос ҳоким эканлигини, ундан бу рутбани олишим одоб юзасидан муносиб эмаслигини хонга айтиб бўлмас эди. Боиси, хон акамнинг Кешда ҳоким эканлигини ва унинг кимлигини мендан кам билмас эди. Бундан ташқари, хон бу ёрлиқни менинг ҳузуримда имзолаб қўлимга бергани йўқ. Савашдан сўнг, мен ҳамон юртга қайтган эдим. Хон ёрлиғини девондан олган чопар Кеш сари йўлга чиққан. Менинг на ёрлиқдан ва на чопардан хабарим бўлмаган. Амакингиз бунинг барчасидан огоҳ бўлган. Ёрлиқ билан от чоптириб келаётган чопарни тутиб олдириб, шаробга тўйдиришгану, сўнгра хунига зомин бўлишган. Энг ёмони бу қотиллик амакингиз, менинг акам Ҳожи Барлоснинг амри билан бўлган. Ёрлиқни шаҳид чопар қўйнидан олиб, менинг номим ўрнига ўзиникини ёздирган.\nАмир терлаган бўйни ва пешонасини артмоқ учун кўйлаги устидан боғланган белбоғини ечди. Пешонасини артаркан кўзини юмиб, чуқур нафас олди. Темурбек оғир ўйга толганча, отасининг қош-қовоғига қараб отнинг жиловини бўш қўйиб борар эди.\n— Телбанинг ишини худо ўнглайди деганидек, амакингизнинг худога бир айтгани бор экан. Шу воқеадан бир ой ўтар-ўтмас султон Элчиғдай Туғлиқ Темур билан бўлган жангда ҳалок бўлди, раҳматли. Ёпиғлиғ қозон ёпиғлигича қолди. Биз ака-ука бетма-бет келиб, бу ҳақда сўзлашмадик. Акам менга Қўрғонча туманини бошқаришни топширди. Мен энди уйлангандим. Арзимаган кўч-кўронимни икки туяга ортиб жўнаб кетдим. Хўжаилғор қишлоғида Оллоҳ сизни ато этди. Қиссадан ҳисса шулким, ҳеч қачон инсон қонини ноҳақ тўкмаслик керак…\nАмир шундай деб от жиловини тортди. Сайхонликдаги булоқ бўйига етиб қолгандилар. Доимо сафарга чиққанларида шу ерга етганда дам олиш учун тўхташар эди. Темурбек отларни чашма бўйидаги яккатутга боғлади. Тўриқ ва Саман бўйниларини чўзганча, тут баргларини юлқилар ва сувлиқлари билан бирга қўшиб чайнашарди.\n← Аввалги Аввалги Фарид Усмон. Қабзият (қатра)\nКейинги → Кейинги: Муҳаммад Исмоил. Шаҳодат дафтари (бадиа)


ЎзА - Чуқур ўйланган стратегия – иқтисодий ўсиш ва ҳаёт сифатини ошириш асоси\n15.11.2018 23:11:18 Чоп этиш версияси\nЧуқур ўйланган стратегия – иқтисодий ўсиш ва ҳаёт сифатини ошириш асоси\nЎзбекистон Ҳукумати ташаббуси билан амалга оширилаётган туб ислоҳотлар стратегик истиқболда барқарор иқтисодий ўсишни таъминлашга қаратилган.\nБугунги кунда мамлакатимиз раҳбарияти томонидан аниқланаётган ва бутун халқимиз томонидан ошкора муҳокама этилаётган муаммоларнинг чуқурлиги уларни тезлик билан бартараф этиш учун барча мавжуд имкониятларни ишга солишни талаб этади. Шубҳасиз, стратегик бошқарувнинг илмий асосланган воситаларисиз олдимизга қўйилган мақсадларни рўёбга чиқаришнинг имкони йўқ.\nМуваффақиятли замонавий давлатнинг изчил ривожланишини жамиятнинг устувор йўналишлари бўйича чуқур ўйланган стратегиясиз тасаввур қилиш мумкин эмас. Ўзбекистон Республикаси Президенти Шавкат Мирзиёев ташаббуси билан 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ишлаб чиқилгани бежиз эмас. Ижроси беш босқичга бўлинган республикамиз учун муҳим аҳамият касб этувчи ушбу ҳужжат лойиҳаси миллий қонунчилик, ҳуқуқни қўллаш амалиёти ва илғор хорижий тажриба таҳлили асосида ишлаб чиқилган.\nСтратегия давлат бошқарувини ҳар томонлама ислоҳ қилиш, жамият қурилишини такомиллаштириш, демократик ислоҳотларни чуқурлаштириш, пировардида, мамлакатимизни тубдан модернизация қилишга қаратилган. Стратегик бошқарувнинг илмий асослари – бугунги кунда иқтисод фанларининг муҳим соҳаларидан биридир. Чунки тармоқ ва корпоратив даражада, ҳудудлар ва йирик мегаполисларда ривожланган мамлакатларнинг давлат бошқарувига доир тажрибасини умумлаштиради ва тартибга солади.\nБу борада яқинда мамлакатимизда чоп этилган Ўзбекистон Республикаси Фанлар академиясининг ҳақиқий аъзоси Владимир Квинтнинг “Стратегиялаш назарияси ва амалиёти” номли китоби муҳим аҳамиятга эга. Халқаро доираларда машҳур бўлган россиялик олим ушбу амалий ва услубий ишида стратегияларни шакллантириш механизмлари ва ҳар қандай специфика ва миқёсдаги муҳим бошқарув ечимларини ишлаб чиқиш усуллари ҳақида фикрларини баён қилади. Олимнинг фикрича, унинг китоби "Дайджест – стратегиялашнинг узоқ жараёнлари бўйича навигатор" ҳисобланади. Унинг сўзларини китобда ўз аксини топган стратегия тоифалари, миссия, стратег шахсияти, вазифаларнинг ресурс таъминоти таҳлили қоидалари, стратегик сценарийни танлаш ва унинг тактика билан бирикиши каби тушунчалар ҳам тасдиқлайди.\nАслида, муаллиф давлатга катта фойда келтирган ҳолда, рақобат, технологик, иқтисодий ва ҳатто сиёсий афзалликлардан самарали фойдаланиш бўйича кўп йиллик тажрибаси билан ўртоқлашади. Бу новаторлик китоби стратегия тушунчаси, стратегия назариясининг фалсафий илдизларини ўрганган ҳолда айнан стратегия иқтисодий ўсиш ҳамда ҳаёт сифатининг асоси эканлиги ҳақида тасаввур ҳосил қилади.\nШунингдек, илмий иш муаллиф, академик Владимир Львович Квинтнинг кўп йиллик тадқиқотлари мевасидир. Ушбу китобнинг ўзига хослиги у корпорациялар, минтақалар, мамлакатлар ва ҳаттоки ҳарбий тузилмалар учун стратегия яратишга доир эксклюзив амалий тажриба асосида ёзилганида.\nКитобнинг моҳияти муаллифнинг стратегик бошқарув назарияси ва амалиётини халқаро даражада ривожлантиришдаги роли ҳақида далолат берувчи фактлар билан белгиланади. Муаллиф нафақат амалий тавсияларни ишлаб чиққан, балки модернизация ва ислоҳ қилиш бўйича кенг миқёсли лойиҳаларнинг бевосита раҳбари ҳам ҳисобланган. Стратегнинг бой профессионал тажрибаси ва заковати АҚШ ва Буюк Британияда чоп этилган «Global Emerging Market: Strateg Menegment Economics» ва «Strategy for the Global Market: Theory and Practical Applications» сингари фундаментал ишларида ҳам ўз аксини топган. Муаллиф, шунингдек, «Экономика в промышленности» (“Саноатда иқтисодиёт”) журнали муҳаррири, Россия ҳамда унинг ташқарисида етакчи журналлар таҳрир ҳайъати аъзоси ҳисобланади.\nМуаллифнинг фанга садоқати унинг илмий-таълим фаолиятида ҳам намоён бўлади.\nАкадемик В.Квинт илмий йўналиш ва мактабларга бошчилик қилади, М.В.Ломоносов номидаги Москва давлат университети ва Миллий технологик тадқиқотлар университети диссертация кенгашлари раиси ҳисобланади. Муаллиф билимини Россия, АҚШ, Европа ва МДҲ университетлари талабаларининг янги авлоди билан бажонидил бўлишмоқда.\nМуаллифнинг стратегик бошқарувнинг фундаментал асосларини ривожлантиришга қўшган ҳиссаси халқаро ҳамжамият томонидан эътироф этилиб, у дунёнинг етакчи университетларининг фахрий илмий унвонларига сазовор бўлди. Академик В.Квинт “Дўстлик” ва “Шараф” ордени, Н.Кондратьев Олтин медали, Фулбрайт мукофоти, шунингдек, Австрия, Бельгия, Болгария, Буюк Британия, Қозоғистон, Қирғизистон, Словения, АҚШ, Туркия, Украинанинг илмий ва давлат мукофотлари билан тақдирлангани муаллифнинг илмий хизматлари глобал эътироф қозонганидан яққол далолат беради.\nКитобда, шунингдек, стратегик тафаккурнинг ўн бешта қоидаси ҳам ўз аксини топган бўлиб, уларнинг аксарияти кенг тарқалган ва фойдаланилаётган тамойиллар учун новаторлик қоидалари ҳисобланади. Мисол учун, «Стратегияда соғлом идрокка таяниб бўлмайди (аксар ҳолларда)» деб номланувчи биринчи тамойил аввал таажжублантирса-да, бироқ муаллиф таърифини ўрганиш асносида бу тамойилни чуқур англаб етиш мумкин. Дарҳақиқат, соғлом идрок воқеликни бир лаҳзага идрок қилишга асосланиб, бу прогнозлаш, олдиндан кўра билиш ва стратегик жиҳатдан узоқни кўзлашга мутлақо зид. Стратегия ҳар биримизга аниқ ва равшан бўлган нарсаларга анча узоқ ва чуқурроқ сингиши керак. Шунингдек, у чуқур маъноси ва ҳар бири батафсил ўрганиш ва муҳими амалиётда фойдаланиш учун англаб етишни талаб этувчи бошқа қоидалар билан ажралиб туради.\n«Стратегия тизими ва қонунлари» бўлимида муаллиф яхлит миллий стратегия концепциясини очиб беради. Умуман олганда, стратегияни фундаментал фан сифатида ўрганар экан, муаллиф унинг асосий қонунлари, тамойил ва тоифалари фақатгина шаклланиб боришини қайд этади. Бунда илмий нуқтаи назардан муаллифнинг сиёсат, стратегия ва тактика стратегик раҳбарлик ва бошқарувнинг ўзаро боғлиқ аспектлари ҳисобланган уч мустақил тоифани ифодалаши ҳақидаги фикри алоҳида эътиборга лойиқ. Сиёсат эса стратегия ва тактиканинг яхлит самарали фаолият юритувчи тизимига агрегация ва интеграциясини ифодалайди.\nСтратегияни ишлаб чиқиш механизмини очиб берар экан, муаллиф прогнозлаш, стратегиялаш ва режалаштириш жараёнлари ўхшашлиги ҳақидаги кенг тарқалган фикрни рад этади. Ҳар бир иқтисодий тоифани ички хусусиятлари бўйича мутлақо фарқ қилувчи якуний натижага олиб келувчи ўзига хос профессионал фаолият сифатида асослаб беради.\nСтратегияни ишлаб чиқиш босқичлари – ички ва ташқи муҳитни ўрганиш ва прогнозлаш ҳам эътиборга молик. Тақдим этилган умумий схема Ўзбекистон минтақалари саноат тармоқлари ва умуман олганда мамлакатимиз иқтисодиётини ривожлантириш стратегиясини ишлаб чиқиш учун услубий қўлланма бўлиб хизмат қилиши мумкин.\n«Стратегияни амалга ошириш» бўлимида таваккалчиликнинг минимал даражаси ва кутилган натижалари, таваккалчиликнинг ўрта даражаси ва имкон борича йўл қўйиладиган меъёрини ҳисобга олган ҳолда ҳар бир стратегик сценарий учун тактика ишлаб чиқиш жараёнига таъриф берилади. Шу тариқа муаллиф ташқи ва ички муҳит омилларидан келиб чиқиб стратегиялаш тактикани ўзгартиришнинг мослашувчан жараёнини ифода этишини кўзда тутади ва уни константа ёки догма сифатида эмас, балки унсурларга жорий ва тезкор планда таъриф берилувчи яхлит ҳужжат сифатида талқин этади. Умуман олганда, муаллиф стратегик сценарий, тактика ва сиёсатни танлаш имкони мавжудлигини қайд этади.\nЧет эл инвестицияларини жалб қилиш, йирик трансмиллий корпорациялар бозорига кириш, маҳаллий корхоналарни глобал қиймат занжирини шакллантириш жараёнига жалб қилиш Ўзбекистон иқтисодиёти учун долзарб масала эканини ҳисобга олган ҳолда, китобнинг корпорациялар янги бозорларга кириб бориши ҳақидаги бўлимини ўрганиш алоҳида эътибор талаб этади. Ушбу бўлим корпорацияларнинг янги бозорлардаги манфаатлари ва стратегияси моҳиятини очиб беради. Бу потенциал равишда маҳаллий бозор ҳам бўлиши мумкин.\nУларнинг манфаатлари ва истакларини англаб етиш кўп жиҳатдан сармоявий муҳитни ривожлантириш ёки тармоқ сармоя дастурлари ва ҳатто муайян сармоя лойиҳаларини шакллантириш масалаларидан амалиётда оқилона фойдаланишга хизмат қилиши мумкин.\nСтратегик раҳбарлик ва бошқарув функцияларига доир асосий қоидалардан маҳаллий корхоналар корпоратив бошқаруви ва ҳатто давлат бошқаруви ва стратегик ривожланиш дастурлари ижросини мониторинг қилиш тизимини ривожлантириш тизимида ҳам фойдаланиш мумкин.\nКитобда стратегиялашни стратегик тафаккурнинг учта ёндашуви – янги уфқлар стратегияси (узоқ муддатли фикрлаш), яхшилаш стратегияси (тизимли ва функционал таҳлил) ва мувофиқлаштириш стратегияси (инқилобий инновацион ғоя ва технологияларни фойдаланилаётган операцион тизимлардан жорий самарадорлик ва даромад олиш ҳамда улардан фойдаланиш билан параллел равишда жорий этиш хамда ўзлаштириш) кесимида кўриб чиқиш таклиф этилади. Стратегик бошқарув назариясининг фундаментал асосларини таснифлаган ҳолда муаллиф яхлит миллий стратегиянинг концептуал асосини қуриш учун замин яратган тамойиллар ва қонунлар тизимига таъриф беради. Стратегик бошқарувда прогнозлаш ва режалаштиришнинг замонавий концепциялари моҳиятини таҳлил қилар экан, муаллиф фирмадан глобалгача бўлган турли босқичларда бошқарув стратегияларини ишлаб чиқишнинг оптимал алгоритми асосини ташкил қилувчи хулосаларни ифодалайди.\nКитобда ўзгариш ва ислоҳотлар муваффақиятининг ҳал қилувчи омили сифатида стратегик бошқарув тактикасини ишлаб чиқишга катта эътибор қаратилади. Мақсадли дастурлар, лойиҳалар ва стратегиялашнинг технологик платформалари асосида шаклланувчи йўл хариталари энг самарали воситалар сифатида изоҳланади. Стратегиялаш амалиётидаги алгоритм ва воситалар стратегик дастуриламал ва бошқарув функциялари аниқ ва тўғри тақсимланганда ҳамда меъёрий-ҳуқуқий жиҳатдан мустаҳкамлаб қўйилгандагина самарали бўлади. Муаллифнинг менежерлар, мутахассис ва раҳбарларнинг стратегик фикрлашини фаоллаштиришга қаратилган индивидуал мотивацион тизимларни ишлаб чиқиш зарурлиги ҳақидаги фикрига қўшилмасликнинг иложи йўқ. Китобнинг алоҳида бўлимида стратегга шахс ва профессионал сифатида таъриф берилган. Олимнинг фикрича, стратеглар янги истиқболлар топиш ва истиқболли янги сценарийлар тузиш йўлида изланади. Стратеглар глобал қонуниятлар ҳақида аниқ тасаввурга эга бўлиши, стратегиялаш объектининг чинакам қадрият ва манфаатларини аниқлаши керак.\nЭкспертлар фикрича, В.Квинтнинг китоби моҳияти Рақобатбардошлик тўғрисидаги глобал ҳисобот ҳақидаги Бутунжаҳон иқтисодий форуми маърузасида ўз тасдиғини топгани билан мутахассислар эътиборини жалб қилмоқда. Ушбу ҳужжатда стратегия халқаро позициялар ва давлатларни ривожлантириш секторларини шакллантириш ва мустаҳкамлашнинг муҳим манбаларидан бири сифатида талқин этилади. Айнан шунинг учун ҳам В.Квинт томонидан "Стратегик бошқарув тизимлари концепцияси" ва "Стратегик раҳбарлик ва бошқарув функциялари" бўлимларида келтирилган стратегиялаш методологияси, ривожланиш стратегиясини ишлаб чиқиш ва амалга ошириш амалиёти хусусидаги хулосалари китобдан фаолияти учун зарур кенг кўламли манбалар олувчи соҳа мутахассислари ўртасида, айниқса, шуҳрат қозонган.\nОлимнинг китоби биз учун ҳам алоҳида аҳамият касб этади. Ўзбекистонда амалга оширилаётган чуқур ўйланган жадал ривожланиш стратегиясига "ичкаридан", яъни ботиний назар солиш имконини беради. Пировардида, барча даражадаги мутахассис ва раҳбарлар томонидан халқимиз фаровонлигини ошириш, давлатимиз суверенитетини мустаҳкамлаш, унинг атрофида “хавфсизлик камари” барпо этиш, мамлакат мавқеини оширишга қаратилган оқилона, конструктив ички ва ташқи сиёсатни таъминловчи ички механизмларни англаб етиш республикамизни тубдан модернизация қилиш ташаббускори ҳисобланган мамлакатимизнинг асосий стратеги ва ислоҳотчиси – Президентнинг режаларини идрок этиш имконини беради.\nСтратегиялаш самарадорлиги ва стратегияларнинг мукаммаллик омиллари ҳақида фикр юритар экан, муаллиф стратегик мониторинг ва назорат ролини стратегиялар мазмуни ва уларни амалга ошириш жараёнидаги зарур унсурлар сифатида қайд этади. Хуллас, В.Квинтнинг фикрича, айнан стратегиялашнинг оқилона методологияси Ўзбекистон раҳбарига мамлакатимизнинг энг муҳим миллий манфаатларини аниқ ифода этиш, рақобат афзалликларидан фойдаланиш асносида мамлакат манфаатларига эришишга қаратилган устувор жиҳатлар ва уларни деталлаштирувчи мақсадларни ишлаб чиқиш имконини берди. «Мамлакатнинг бундай стратегиясини мақсадли дастурлар ва лойиҳалар ёрдамида изчил амалга ошириш беназир Ўзбекистоннинг янада гуллаб-яшнаши ва тараққий этишига олиб келади», деб ёзади В.Квинт.\n«Стратегиялаш назарияси ва амалиёти» китоби амалиётчи-олимлар, ижро ва олий бошқарув бўғини мутахассислари, стратегик бошқарув қарорларини қабул қилишга масъул бўлган раҳбарлар учун жуда муҳим нашр бўлиши шубҳасиз.\nВладимир Квинт стратегик бошқарув соҳасида таҳлилий, амалий, илмий ва ўқитувчилик фаолиятида катта тажрибага эга, у стратегик режалаштириш бўйича дунё миқёсида тан олинган олим. Шунинг учун ҳам унинг асосий илмий хулоса ва натижаларни ўзида мужассам этган китоби Ўзбекистон Республикасида ўзбек тилида нашр этилаётгани ва ундан ўқувчиларнинг кенг оммаси, жумладан, талаба ва ўқитувчилар, олим ва амалиётчилар фойдаланиши мумкинлиги ниҳоятда қувонарли.\nЎзбекистонда академик Владимир Квинтнинг «Стратегиялаш назарияси ва амалиёти» (Дайджест)» китоби нашр этилиши мамлакатимиз илм-фани учун муҳим воқеадир.


Эксперт: Ўзбекистонда бензин нархлари нега кўтарилди? » Ўзбекистон янгиликлари – Zamin.uz\nЭксперт Акмал Абдураимов Ўзбекистон ички бозоридаги нархлар жаҳон нархларидан бир неча марта арзон эканини маълум қилди. Бу ҳақда ЎзА хабар берди.\n— Жаҳон банкининг маълумотларига кўра, масалан, Австриядаги нархлар даражаси Венгриядаги нархлардан 1,9 баробар, Венгрия билан Россия 1,3 баробар, Россия билан Ўзбекистон нархлари эса 1,2 баробар фарқ қилади. Ёки Ўзбекистон ва Австриядаги нархларни солиштирсак, 2,7 маротаба фарқ қилади, — дейди эксперт. — Шу билан бирга, Ўзбекистонда узоқ йиллар давомида амалга оширилган нархлар сиёсати нархлар даражасини ва нисбатларини бугунги кун учун номутаносиб ҳолга келтириб қўйган.\nЭкспертнинг фикрича, ҳозир бензин баҳоси нархлар ошганидан сўнг — 0,52 АҚШ доллари эквивалентини ташкил этяпти. Ҳозирги нархлар маҳаллий нефтни қайта ишлаш заводлари фаолиятининг энг кам даражадаги иқтисодий фойдалилигини таъминлаш учунгина етарли. Бензин нархлари кўп йиллар мобайнида жуда паст даражада сақланиб келган, яъни қўшни давлатлар бозорларида шакллантирилган нархига тўғри келмаслиги, унинг четга олиб кетилишига сабаб бўлган. Нефтни қайта ишлаш корхоналарининг зарарлари эса давлат бюджети ҳисобидан қоплаб келинган.\nҲозирги кунда фақатгина Туркманистонда бензин нархи Ўзбекистондагидан пастроқ бўлиб, бир литри 0,28 АҚШ долларига тенг. Қозоғистонда 0,54 доллар, Қирғизистонда 0,62 доллар, Россияда 0,69 доллар, Тожикистонда 0,75 доллар.\nРивожланган мамлакатларда бензин нархи биздагидан кўра камида 3 баробар баланд. Масалан, Германияда 1,61, Буюк Британияда 1,62, Италияда 1,83 АҚШ долларига тенг, дейди эксперт.\n11:04 Бензин нархи нима учун кўтарилганининг асосий сабаби маълум қилинди